text:
1. Kubaka urugo rwiza bisaba ubushake n'uruhare rw'abashakanye bombi ariko umwe ashobora gutuma rusenyuka. Urugero: uwo mwashakanye agutaye akagenda, wahamagara ntafate telephone, wamutumaho guhura akagusuzugura, yakubona akanga kugusuhuza, etc. warwubaka ute?
2. Hari umuntu utandukana yishimye? Aho bigera ko umuntu yiyemeza gutandukana haba hari ibintu bibi bikomeye wewe utazi kd wenda nawe utakwihanganira;
3. Ijoro ribara uwariraye. Amakuru y'abatandukanye ujye uyavuga uhinda umushyitsi kuko hari byinshi byabo utazi;
4. Society yacu, Amatorero yacu, abakristo ni gute bakira kd bafasha abahuye n'ikibazo cyo gusenya urugo?
5. Ibikomere bikomeye benshi mu basenye ingo n'agahinda umuntu aterwa no gutabwa n'uwo yakunze, birasaba ko buri wese atanga umusanzu we mu gufasha aba bantu;
6. Ingaruka z'urugo rumwe rwasenyutse zigera ku bantu batabarika kd b'inzirakarengane ( harimo n'abana bato);
7. Uretse gutabwa n'uwo wakundaga, akenshi nyuma hazamo no guhigwa bukware umuntu azizwa umutungo cg yakwa abana;
8. Ubushakashatsi bugaragaza ko nyuma y'urushako rubi, benshi bahura na depression, bahararuka ubuzima cg biyahura;
9. Inkoni ikubise mukeba bayirenza urugo. Icyatumye uriya muntu uzi atandukana nawe kirakugarije cg cyugarije umwana wawe.
10. Gusengera imiryango ni inshigano yawe mbere y'uko iba rusange. Umunsi mwiza kuri twese!
Dr. Fidele Masengo Foursquare Gospel Church
Ibyakozwe n'intumwa. 10:34 Petero aterura amagambo ati"Ni ukuri menye yuko Imana itarobanura ku butoni, ahubwo mu mahanga yose uyubaha agakora ibyo gukiranuka iramwemera."
Maze gusoma iki cyanditswe, nizemo ko tudakwiriye guha abantu agaciro tubarobanura ku butoni. Akenshi umutima wuzuye ibyishimo ushobora kuba mu mubiri wifubitse imyenda icitse, isuzuguritse.
Nyamara umukire mu bigaragara yujuje ubukene mu mutima, ndetse ariwe mutindi wo kubabarirwa.
Na none kandi, abo dutekereza ko bakomeye mu Mwuka bashobora kuba batemerwa n'Imana nyamara barya ducira imanza ikaba yo aribo yemera.
Twirinde cyane.
Mugire umunsi mwiza!
Dr. Fidele Masengo Foursquare Gospel Church
MATAYO 2:12 "Baburizwa n'Imana mu nzozi gusubira kwa Herode, banyura iyindi nzira basubira iwabo. Yosefu ahungira muri Egiputa".
Nifuje kugusangiza iri jambo ry'ukuntu Imana yitambika mu mugambi wacu, ikaburizamo ibyo twifuza gukora.
Ibi bishobora kuba byarakubayeho incuro ninshi ko Imana itakwemerera kujya aho wifuzaga, gukora igikorwa runaka wagambiriye. Niba byaragushikiye, nize imwe mu mpamvu zibitera: KUBA BITARAKUNZE NI KU NEZA YAWE!
Ku bera urukundo igukunda, nasanze Imana hari igihe ihitamo ku kubuza kujya aho washakaga kugirango ikurinde ibibi bihagutegerereje utazi. Dore zimwe mu ngero: wagerageje kujya America, mu Burayi, Israel, Australia, n'ahandi ariko biranga. Hari n'aho wujuje ibisabwa byose bakwima visa, hari n'abahabwa visa bakangirwa kwinjira mu gihugu,...
Iyo ugipanga kuhajya ntabwo uba uzi impamvu zituma kujyayo atari ingirakamaro kuri wowe ariko Imana yo iba izi ibyo utazi. Ireba hirya y'imisozi, hakurya y'inyanja n'ibihugu, etc.
Uretse kwitambika mu ngendo zawe, hari n'ubwo ikubuza gukora ikintu runaka wowe wifuzaga cyane.
Niba ari byo bihe urimo, ntutinye kuko igihe cyo kujya aho itakwemereye kujya nikigera, niyo izakimenya mbere kd icyo wifuza ga kuhakorera cg kuhabonera, ifite ubushobozi bwo kukiguhera aho uri cg ahandi ya kuyobora kujya.
Mugire igitondo cyiza!
Dr. Fidele Masengo Foursquare Gospel Church
2 Korint 5:17 "Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya.
Maze gutekereza kuri iri jambo, nasanze ari nta mukristo nyawe ugira imitekerereze, imirebere, imibereho, imyitwarire, imyemerere bya kera.
Mu bwubatsi, iyo umuntu ajya gusana inyubako runaka abanza gusenya ibipande, ibishahuro, amarangi yomotse ku bikuta. Hari n'aho ibikuta bikurwaho kugirango hubakwe ibindi. Nyuma yabwo nibwo haba kubaka inyubako nzima. Ikibabaje nI uko abakristo benshi bavanze inyubako. Baragendana ingeso za kamere mu izina rishya.
Niba ibya kera bikigufataho ni ukubera ko ibishya bitakugezeho nyabyo. Reka twisuzume kugirango tube icyaremwe gishya koko. Reka buri wese agire uruhare mu gusenya ibya kera.
Umunsi mwiza kuri twese!
Dr. Fidele Masengo Foursquare Gospel Church
Zaburi 11:3 - Niba imfatiro zishenywe, Umukiranutsi yakora iki?
Muri iki gitondo nibajije cyane kuri iki kibazo numva kigoye gusubiza. Natekereje ku mfatiro z'abantu nsanga ari ninshi harimo: ubuzima(santΓ©), ubukungu, umuryango, akazi, igihugu, inshuti, urugo cg urushako, etc. Nibajije ngo mu gihe izi mfatiro zisenyutse umuntu yakora iki?
Nasanze abantu basenye zimwe muri izo mfatiro bajya bakora byinshi: kwiheba, kwimuka, kwiyanga, kwiyahura, guhungabana, kubyakira, kwiganyira...Wewe usoma iyi nkuru uzi ubwawe uko wabyitwaramo cg wabyitwayemo!
Maze gutekereza nasanze hari igisubizo kimwe cyonyine gihagije, gikwiye.
Dore ngiki: Imigani 18:10 - Izina ry'Uwiteka ni umunara ukomeye, Umukiranutsi awuhungiramo, agakomera.
Ahandi hose uhungira, ikindi cyemezo ufata ntacyo gihindura.
Kubera kumenya ubu bwihisho, ndakugira inama yo gukora ibi bintu 5 mu gihe imfatiro zawe zasenyutse:
1) Gushaka Imana; 2) Guhungira ku Mana; 3) Gusenga Imana; 4) Kwiringira no kwizera Imana; 5) Kuguma mu Mana;
Mugire umunsi mwiza mwese! Dr. Fidele Masengo Foursquare Gospel Church
Luka 15:18 - Reka mpaguruke njye kwa data mubwire nti: Data, nacumuye ku Yo mu ijuru no maso yawe, Luka 15:20 - Arahaguruka ajya kwa se."Agituruka kure, se aramubona aramubabarira, arirukanka aramuhobera, aramusoma.
Umugani w'Umwana w'ikirara ni kimwe mu byanditswe gifasha kumva neza ubutumwa bwiza.
Uriya mugani werekana ubuzima bw'umubyaha, n'ibyiringiro ahorana by'agakiza. Unerekana ibyishimo Imana igira iyo hagize umuntu wihana akava mu nzira mbi. Utwigisha urukundo rw'Imana rugaragazwa n'uburyo itwihanganira, itubabarira, ikanatwakira tutayitunganiye.
Hari amasomo menshi nize muri uyu mugani. Ndibanda gusa ku masomo nakuye ku Mwana w'ikirara ubwe.
Amwe muriyo ni akurikira: 1) Yafashe umwanya yitekerezaho, atekereza ku buzima abayemo.
Ese ujya ufata umwanya wo kwitekerezaho, gutekereza ku mibereho yawe ya gikristo, ibyo urimo, ibyo wagombye kuba ukora nk'umukristo udakora?
2) Yagize ubutwari bwo kubona amakosa ye aho kubona ay'abandi.
Amaze kwisubiraho, yasanze ikibazo kitari ku bandi, ahubwo ariwe kibazo. Yashoboraga gupfana umukoresha we (nyiri ngurube), ise, mukuru we, inshuti zose yasanze mu gihugu yararukiyemo...ariko siko byagenze. Yiyemeje icyaha.
Ubu ni ubutwari bukomeye. Abenshi aho kuva mu cyaha, bagishakira ibisobanuro, bakakigereka ku bandi. Bazira ubabwira ukuri! Iyo ubabwiye ngo ijambo ry'Imama riragusaba ibi n'ibi....barakwanga! Isuzume ahari ikibazo ni wewe ntabwo ari abandi!
3) Yafashe icyemezo cyo kuva mu ikosa atitaye ku kiguzi n'ingaruka byamusabaga.
Mu by'ukuri afata icyemezo cyo gusubira kwa se, ntiyari azi ibimutegereje. Ndatekereza ko mu byo yumvaga byamubaho harimo no kuba yahanwa by'intangarugero, kuba igiseko, iciro ry'imigani, kutemerwa, gusabwa gusubiza ibyo yahombeje, etc.
Abenshi mu bantu b'iki gihe babuze ubutwari bwo kuva mu makosa, ahubwo barushaho kuyongera. Batinya ingaruka zo kuva mu kibazo bikabatera kugihamamo. Kutava mu kibazo kubera gutinya kwirengera ingaruka, n'ugushakira umuti w'ikibazo mu kibazo!
4) Kwihana nyako n'uguhindura imyumvire, imitekerereze, icyerekezo.
N'ugufata indi nzira ihabanye n'iyo umuntu asanzwemo no kuyikomeza atitaye ku rucantege ashobora guhura narwo. Umuririmbyi wo mu gushimisha ati kuki watinze cyane mu byaha? Igire inama yo kugaruka.
Ndakugira inama yo gusubira mu nzu ya so!
Umunsi mwiza kuri twese. Dr. Fidele Masengo Foursquare Gospel Church
BKubana neza hagati y'abashakanye birashoboka!B Uru nirwo rwibutso rukomeye Evangelist KWIZERA Emmanuel asigiwe n'uwari umudamu we KUNDA ThΓ©rΓ¨se, watabarutse ku mugoroba wo ku Cyumweru tariki 6 Kanama 2017 azize indwara ya cancer y'umwijima.
Hari hashize iminsi micye aba babyeyi b'abana batatu, bizihije isabukuru y'imyaka 10 bamaze barushinze.
Kunda ari hamwe n'umuryango we
Kunda ThΓ©rΓ¨se yari amaze imyaka 10 akorera umuryango MSH (Management Sciences for Health), aho yagiraga uruhare runini mu migendekere myiza y'ubwisungane mu kwivuza BMutuelle de SantΓ©B.
Uyu mubyeyi kandi yari azwi cyane mu murimo w'Imana kuva akiri muri Kaminuza y'u Rwanda i Butare, ari naho yakiriye Yesu nk'Umwami n'Umukiza w'ubugingo bwe. Atabarutse yari umudiyakoni mu itorero "Evangelical Restoration Church", by'umwihariko muri Paroisse ya Kimisagara, aho yibukwa nk'umwe mu bayoboye urubyiruko ndetse no mu batangije igiterane cy'umuryango. Yari umujyanama w'abashakanye, abafasha kubakira ingo zabo ku ndangagaciro za gikristo.
Kunda ari hamwe na Evangelist KWIZERA Emmanuel
Evangelist KWIZERA Emmanuel, amusezeraho yagize ati: BKunda yari umugore wanjye, twari tumaranye imyaka 10. Muri iyo myaka yose yanyeretse ko kubana hagati y'abashakanye bishoboka kandi ko ibyo twizera ari ukuri. Ubu, ndi uwo ndi we mu murimo w'Imana kubera ko yambereye umugore mwiza. Yahoraga yishimye, yari intwari, yakundaga bose kandi yari umunyabwenge.B
Kunda hamwe na Evangelist KWIZERA Emmanuel
Mu gihe cy'uburwayi bwe, Kunda Thérèse yakomeje kwiringira Imana. Evangelist Kwizera Emmanuel ni umuvugabutumwa uzwi cyane mu Rwanda ndetse no mu mahanga. Ubu ni umwe mu bagize ihuriro ry'ivugabutumwa Lausane Movement, aho ashinzwe ivugabutumwa ku isi.
Gahunda yo gusezera kuri KUNDA Thérèse
Ikibazo gituma abashakanye batumvikana muri iki gihe ni ukutemera amakosa.Nibyiza kwemera amakosa kuko bituma tubabarirwa. Itangiriro 3:9-13.
"Umva ibyo Uwiteka avuga, ari we waremye inzira mu nyanja agacisha inzira mu mazi menshi, "Ibya kera ntimubyibuke, kandi ibyashize mwe kubyitaho. Dore ngiye gukora ikintu gishya, ubu ko kigiye kwaduka ntimuzakimenya? Nzaharura inzira mu butayu, ntembeshe imigezi mu kidaturwa..." (Yesaya 43:16,18-19).
Imana ishobora guca inzira aho umuntu wese atabasha kubona. Afite uburyo bwinshi bwo gukemura ikibazo kimwe ku bantu batandukanye, ahantu hatandukanye cyangwa ahantu hamwe.
Imana ishobora guca inzira yumutse mu mazi akomeye menshi nk'inyanja n'ibiyaga. Imana ishobora guca inzira y'amazi mu butayu no mu kidaturwa. Ntakintu na kimwe cyabuza abantu bayo gukomeza imbere muri byose kereka gusa gusuzugura Ijambo ryayo no kutita kubushake bwayo. Wirinde icyagukoresha nk'ibyo, uko byagenda kose.
Imana irakuzi wowe ubwawe uko uri kandi yakuvuzeho Ijambo ryayo mbere yuko uvuka. Ntukisuzugure ushingiye kubyo uri gucamo ubu. Igihe kizagera ibibazo byose birangire. Icyo gihe uzahagarara mu bwiza bw'Uwiteka yasezeranye kera. Uzazamura icyubahiro cyayo, Ushime Uwiteka. Uzahimbaza Imana, ushime Izina ryayo ryera.
Ntucike intege. Ukomeze utumbire Imana, Ijambo yavuze kandi wibuke ko ikora ibintu byose ishingiye ku bushake bwayo no ku gihe cyayo gihora cyuzuye, ntikererwa cyangwa ngo izinduke, bigutere kwiga kwihangana.
Wahagaze he? Mu mateka y'akahise kawe? Mu mibanire yawe n'abantu baguhemukira? Mu byifuzo by'iyi si bitarangira? Ni ikihe kibazo cyaguhagaritse ukaba utagenda imbere?
Imana irakubwira ngo "byibagirwe byose, kandi ntunabyiteho." Igiye gukora ibintu bishya utigeze umenya mbere. Imana igiye gukora ikintu gishya mu buzima bwawe kizagutungura kikunezeze. Abagukinaga ku mubyimba bishingikirije ibyo bafite, bazabibona batangare bibatere guhimbaza Imana yawe n'izina ryayo ryera.
Tegereza wihanganye. Ntucike intege. Ukomeze utumbire icyo Imana yavuze utitaye kubyo abantu bavuga. Subiramo imbaraga ukura kucyo Imana yavuze, ukomeze ukore cyane kandi usenge. Wibuke ugushaka kw'Imana n'igihe cyayo kugirango ushobore kwihangana no guhora ushima utitaye kubikugose byakubuza. Imana igiye gukora ikintu gishya mu buzima bwawe.
Amena.
Ndatura umugisha ku buzima bwawe. Amena. Nshimiyimana Jean Foursquare Gospel Church Kimironko
Nzi amakuba yawe n'ubukene bwawe, (ariko rero URI UMUTUNZI), n'uko utukwa n'abiyita Abayuda nyamara atari bo, ahubwo ari ab'isinagogi ya Satani. Ibyahishuwe 2:9
Imana dusenga yisanze iriho. Mbere ya yo nta gihari. Ntabwo igira amateka ayihishe nk'uko abantu babayeho. Mu biriho n'ibizaba ntaco ihishwe. Izi amakuru y'ibyabayeho, ibiriho n'ibizaza. Mu kubaho kwayo nta matsiko igira yo kumenya, ntijya ibaza amakuru, ntijya yibagirwa ibyabaye ngo yiyibutse, ntijya yumvirana ibyavuzwe ngo isiguze. Izi amakuru yose akubaho hatabuze na kamwe. Muri ayo makuru hari n'amakuba yawe n'ubukene ndetse n'ibitutsi utukwa.
Imana yandikira Itorero ry'i Simuruna ruriya rwandiko, barimo banyura mu makuba arimo gutotezwa, ubukene, gutukwa, bari bahagurukiwe n'ibibazo bikomeye. Mbese bari bameze nk'uko nawe umeze.
Imana ibarebye ntiyagarukiye ku makuru y'amakuba, y'ubukene n'ayo gutukwa ahubwo yabonye n'UBUTUNZI bo batari bazi, bo batarebaga. Incuro nyinshi twibona gusa mu makuba, mu bukene, mu gusuzugurwa nyamara ibyo tureba siko kuri kose. Ukuri nyako gufite Imana kandi gutandukanye n'ibyo uzi.
Kubera amakuru make, amakuru mabi, amakuru adashyitse twifiteho akenshi dufata ibyemezo tutagombaga gufata. Niho usanga umuntu yihaye akato, agakuraho telephone, akiyanga, akanga n'abandi. Niba uri murabo bameze batyo, urazira amakuru make ufite.
Va mu byo urimo ubaze amakuru nyayo akureba. Mu byo utazi, harimo ko uri UMUTUNZI! Nta byago nko gutunga ibyo utazi kuko bikugira umukene mu karengane! Sigaho kubaho uwo ukeka uri, ubeho nk'uko Imana ikuvugaho! Amakuru Imana ikuvugaho niyo nyayo, niko kuri.
Mugire umunsi mwiza w'amatora.
Dr. Fidele Masengo, Foursquare Gospel Church


c: text/html

text:
Jado Sinza azwi cyane mu ndirimbo ‘Nabaho’ ari nayo yitiriye album ye ya mbere y’amajwi izaba igizwe n’indirimbo icyenda zirimo iyitwa ’Golgotha’, ’Wagize neza’ n’izindi.
Iki gitaramo kizabera ku Gisozi kuri Dove Hotel Kigali, ku ya 5 Ugushyingo 2017 kuva saa cyenda z’umugoroba, aho kucyinjiramo bizaba ari ubuntu.
Uyu musore w’imyaka 22 yatangiye kuririmba akiri muto; ahera muri Korali y’Ishuri ryo ku Cyumweru yitwa ‘Gift Choir’, kuri ubu ni umuririmbyi wa Siloamu yo muri ADEPR Kumukenke ndetse anabarizwa mu itsinda rya New Melody ribumbiye hamwe abaturuka mu madini n’amatorero atandukanye.
Jado Sinza, izina rimaze kumenywa na benshi by’umwihariko abihebeye umuziki w’indirimbo zihimbaza Imana, yateguye igitaramo yise ‘Nabaho Live Concert’, aho azaba amurika album ye ya mbere.
Mu kiganiro yagiranye na IGIHE, Sinzabyibagirwa Jean de Dieu, yatangaje ko ari mu bihe byo kwegerana n’Imana ngo igitaramo cye kizagende neza.
Yagize ati “Ndi mu myiteguro ya nyuma y’igitaramo haba mu gusubiramo indirimbo ndetse no gukomeza gusengera igikorwa. Ndabona bigenda neza ku buryo umunsi w’igitaramo uzagera byose biri ku murongo. Ndi gusenga Imana uko nshoboye kugira ngo Izigaragaze kuri uriya munsi kuko ni igikorwa kiri ku mutima wanjye.”
Jado Sinza watangiye urugendo rwo kuririmba ku giti cye muri uyu mwaka yashimangiye ko kumurika album ari inzozi yagize kuva mu buto bwe.
Yagize ati “Ibi ni ibintu byari bindi ku mutima mbimaranye igihe kirekire. Natangiye uyu mwaka mbitekerezaho mu buryo bwagutse ariko muri rusange igitekerezo nakigize kuva kera. Nari nihaye intego ko uyu mwaka uzarangira muritse album yanjye kandi nizeye ko Imana igiye gusohoza umugambi wayo.”
Muri iki gitaramo, Jado Sinza azaba agaragiwe n’Umuramyi Bosco Nshuti uzwi mu ndirimbo ‘Ibyo Ntunze’; Korali Silowamu ndetse na New Melody, aba bombi babarizwamo; mu gihe ijambo ry’Imana rizigishwa na Pasiteri Claude Rudasingwa.
Jado Sinza yarangije amashuri yisumbuye muri Computer Electronic, arateganya no gukomeza gushaka ubumenyi bwisumbuyeho mu bijyanye n’umuziki.
Reba hano indirimbo ‘Nabaho’, Jado Sinza yitiriye album ye
Amafoto: Niyonzima Moïse

robotstxt: allowed

filter: keep


text:
Kaduha: hatangijwe ukwezi kw’imiyoborere myiza ku rwego rw’Akarere.
Mu murenge wa Kaduha hatangijwe ukwezi kw’imiyoborere myiza aho abayobozi b’Akarere mu nzego zitandukanye babashije kugeza kubaturage ibiganiro bitandukanye bigaruka ku bibazo bihangayishije igihugu ndetse naho iterambere rigeze muri rusange.
Kuri uyu wa 22 Nzeli 2014, Mu ntara y’amajyepho, akerere ka Nyamagabe, umurenge wa Kaduha, akagari ka Nyamiyaga, umudugudu wa Nkomero. Abaturage bagejejejweho uko igihugu cyifashe mu rwego rw’umutekano, ubukungu, imibereho myiza y’abaturage n’iterambere ry’igihugu muri rusange.
Abaturage barishimira uburyo abayobozi babegera bakababwira amakuru ahagije ku gihugu, uko bakwitwara kugirango barusheho kugira ubuzima bwiza ndetse bakabatega amatwi ku bibazo bahura nabyo.
Charlotte Kabahire, umwe mubari bitabiriye iki gikorwa yagize ati: “tubonye dufite ubuyobozi bwiza bumenya aho duherereye bukabasha kumva ibibazo byacu ndetse no kubikemura.†Abaturage kandi barishimira aho umutekano ugeze n’inama bagirwa. Augustin Sibomana agira ati: “nabonyeko ntawugomba kudushuka kandi umutekano wacu urarinze aho twaryama hose ntakibazo.â€
Ariko nubwo abaturage bamwe babasha gukemurirwa ibibazo byabo haracyakenewe ingufu mukurushaho kunoza serivisi mugukemura ndetse no kwakira ibibazo by’abaturage bigakemurwa ku gihe.
Umuyobozi w’akarere ka Nyamagabe Bwana Philbert Mugisha arizeza abaturageko serivisi zizanozwa kurushaho nkuko yabisobanuye agira ati: “ubu turashakako abaturage barushaho kumenya uburenganzira bwabo muguhabwa serivisi ndetse tukanagenzura duhereye kunzego zibanze niba batanga serivisi zinoze.â€
Uku kwezi kw’imiyoborere myiza kuzibanda no gukangurira abaturage umuco wo gukora bakigira bakarushaho gutera imbere kandi babifashijwemo n’ubuyobozi bw’akarere nkuko umuyobozi wakarere yabigarutseho.


text:
Amakuru arebana no gusura ibiro byacu
Ushobora gusura ibiro byacu n’amacapiro yacu. Dore aho biri n’amasaha yo kuhasura.
Danimarike
Stenhusvej 28
DK-4300 HOLBAEK
DANIMARIKE
+45 59-45-60-00
Ushobora kuhasura
Kuwa mbere kugeza kuwa gatanu
9:00 na 10:30 za mu gitondo; 1:30 na 3:00 z’umugoroba.
Bimara isaha
Ibintu by’ingenzi bihakorerwa
Ibiro by’ishami by’akarere ka Sikandinaviya bigenzura umurimo ukorwa n’Abahamya ba Yehova bagera hafi ku 50.000 bo muri Danimarike, ibirwa bya Ferowe, Gurunilandi, Isilande, Noruveji na Suwede. Bagenzura umurimo wo guhindura ibitabo by’imfashanyigisho za Bibiliya mu ndimi 6 zivugwa no mu ndimi 3 z’amarenga, kandi bagasohora inyandiko ku byuma bifata amajwi n’amashusho mu ndimi nyinshi muri izo.


text:
Tariki ya 21 Gashyantare buri mwaka, isi yose yizihiza
Umunsi Mpuzamahanga wahariwe kuzirikana ururimi kavukire. Ni muri urwo rwego u
Rwanda na rwo ruri mu myiteguro ikomeye yo kwifatanya n’isi yose mu kuwizihiza.
Tariki ya 21 Gashyantare buri mwaka, isi yose yizihiza
Umunsi Mpuzamahanga wahariwe kuzirikana ururimi kavukire. Ni muri urwo rwego u
Rwanda na rwo ruri mu myiteguro ikomeye yo kwifatanya n’isi yose mu kuwizihiza.
By Ubwanditsi | Views : 68145 | Kuya 02-15-2016 09:39
Ku rwego rw’Igihugu, biteganyijwe ko umunsi mpuzamahanga w'ururimi kavukire uzizihirizwa i Kigali hashingiwe ku nsanganyamatsiko igira iti: “Ikinyarwanda kinoze, ishingiro ry’uburere n’ubumenyi ». Uyu munsi ukaba uzitabirwa n’abantu b’ingeri zitandukanye barimo abayobozi, abashakashatsi, abarimu, abanyeshuri, abahanzi n’abandi.
Umunsi Mpuzamahanga w’Ururimi Kavukire uhabwa agaciro gakomeye mu Rwanda. Inteko Nyarwanda y’Ururimi n’Umuco ivuga ko ari umwanya mwiza wo kuzirikana agaciro k’ururimi rw’Ikinyarwanda nk’isôoko y’ubumwe n’iterambere by’Abanyarwanda. Ibi kandi bishimangirwa n’indirimbo yubahiriza Igihugu aho igira ati” Umuco dusangiye uraturanga, Ururimi rwacu rukaduhuza…” Ibi kandi bishimangirwa n’Ishami ry’Umuryango w’Abibumbye ryita ku Bumenyi, Uburezi n’Umuco (UNESCO) mu mwanzuro 30C/62 w’Inama Rusange yawo yo mu Gushyingo 1999. Ni nayo mpamvu mu Nama Rusange y’Umuryango w’Abibumbye mu mwanzuro wayo A/RES/61/266 wo muri Gicurasi 2000 yemeje ko itariki ya 21 Gashyantare iba Umunsi Mpuzamahanga w’Ururimi Kavukire.
Mu mpamvu nyamukuru zituma uyu munsi wizihizwa mu Rwanda harimo guhesha agaciro Ikinyarwanda nk’ururimi kavukire Abanyarwanda bose bahuriyeho n’indimi shami zarwo, kwirinda ko ururimi rw’Ikinyarwanda rwadindira, rwasubira inyuma cyangwa rukazimira, ibyiza byose ruhatse bikibagirana, kwifatanya n’amahanga mu kwizihiza Umunsi Mpuzamahanga w’Ururimi kavukire kuko u Rwanda rwahisemo inzira yo kurengera no guteza imbere Ururimi rw’Igihugu, ari na rwo ngobyi y’Umuco no gukangurira Abanyarwanda, cyane cyane urubyiruko, gukunda no kuvuga Ikinyarwanda, guhanga mu Kinyarwanda ndetse no kumenya ubukungu bukubiye mu rurimi rwabo. Ni ku nshuro ya 13 u Rwanda rugiye kwizihiza uyu munsi kuva muri 2002.
Mu rwego rwo kurushaho kwizihiza uwo munsi neza kandi ku buryo bunogeye Abanyarwanda, Inteko Nyarwanda y’Ururimi n’Umuco ifatanyije na Ministeri y’Umuco na Sporo, muri iki cyumweru yateguye ibikorwa bitandukanye byatangiye ku wa gatatu tariki 10 Gashyantare 2016. Ibyo bikorwa bikaba birimo gutanga ibiganiro mbwirwaruhame mu mashuri abanza n’ayisumbuye hirya no hino mu Gihugu ndetse no mu bitangazamakuru bitandukanye (Radiyo na tereviziyo).
Umuyobozi w’ishami ry‘Ururimi mu nteko Nyarwanda y’Ururimi n’Umuco (RALC), Modeste NSANZABAGANWA avuga ko kuva uyu munsi watangira kwizihizwa mu Rwanda, bimaze gutanga umusaruro ushimishije. Ati:“ Abantu benshi barimo abarimu bigisha Ikinyarwanda, abashakashatsi, abafite ibitangazamakuru, Ibigo by’amashuri n’abantu ku giti cyabo dusigaye dufatanya igikorwa cy‘ ubukangurambaga ku mikoreshereze inoze y’Ikinyarwanda“.
Ururimi rw’Ikinyarwanda ni rumwe mu zikoreshwa n’abantu benshi mu karere k’Ibiyaga Bigari. Mu kurushaho kuruha agaciro, mu rwego rw’amategeko, mu Rwanda hashyizweho Inteko Nyarwanda y’Ururimi n’Umuco ifite inshingano zo kurengera, kubungabunga no guteza imbere ururimi rw‘Ikinyarwanda. Ikaba ishinzwe gukumira imikoreshereze idahwitse y’Ikinyarwanda, kikanagena imiyoboro ngenderwaho mu gukangurira Abanyarwanda gukoresha neza ururimi rwabo.
Ishami ry’Ururimi, Inteko Nyarwanda y’Ururimi n’Umuco.


text:
Karoti ni ubwoko bw’imboga bukunze guhingwa mu Rwanda kandi bukungahaye ku mavitamini nka vitamin A,B,C na E. Iki gihingwa ni igihingwa gitanga umusaruro mwiza iyo umuhinzi akitayeho kandi kikaba gishobora kuzamura iterambere ry’umuhinzi wacyo.
Nk’uko tubikesha imfashanyigisho itangwa n’ikigo cya RHODA gishinzwe guteza imbere ubuhinzi bw’imbuto,imboga ndetse n’indabyo, ubu kikaba cyarabaye ishami ry’ikigo cy’igihugu gishinzwe guteza imbere ibihingwa byoherezwa mu mahanga NAEB, karoti zihingwa mu murima urambuye cyangwa se mu turima dufite m 1,2 mu bugari,naho uburebure bw’umurima bugaterwa n’uko umuhinzi abishaka.
Iyo umuhinzi amaze gutegura umurima, kuwufumbira no gutegura uturima ateramo karoti, igikurikiraho ni ugukora imirimo nko guca imirongo igororotse asiga cm 30 hagati yayo,umurama wa karoti uterwa ukavangwa n’umucanga
Igihingwa cya Karoti gisaba kwitabwaho n’abahinzi bacyo nibwo gitanga umusaruro mwiza
kugira ngo ubucucike bw’umurama bugabanuke.
Mu gutera umurama wa Karoti,umuhinzi aminjira umurama wa Karoti uvanze n’ivu muri ya mirongo,nyuma akorosa agataka gake ku murama wanyanyagijwe mu mirongo. Iyo birangiye hatwikirizwaho ibyatsi ahamaze guterwa no kuvomerera.
Imirimo yindi ikorerwa karoti
Karoti zimera nyuma y’ibyumweru bibiri cyangwa bitatu zitewe. Iyo zameze bakuraho ibyatsi byari bitwikiriye umurima. Iyo Karoti zifite cm 5 z’uburebure,umuhinzi arazicira,agasiga nka cm2 hagati ya karoti n’indi. Igihe cyose hamezemo ibyatsi karoti zigomba kubagarwa kandi zikanasukirwa. Ni byiza kuvomerera karoti igihe imvura itagwa kugira ngo ubutaka bugumane ubuhehere kandi karoti zikure neza. Bavomerera mu gitondo izuba ritararasa na nimugoroba izuba rirenze.
Umusaruro
Igihingwa cya Karoti gisaba kwitabwaho n’abahinzi bacyo nibwo gitanga umusaruro mwiza
Karoti zera neza nyuma y’amezi 3 kugeza kuri 4 zitewe
Mu buhinzi bwa karoti ubusanzwe,karoti zera nyuma y’amezi 3 cyangwa 4 zitewe. Ikigaragaza ko karoti zeze neza ni uko amababi yazo atangira kuba umuhondo akagenda Yuma ahereye hejuru. Ikindi kandi ubutaka buriyasa ku buryo bugaragara.
Umusaruro wa Karoti kuri Ari 1 ni ukuvuga 10mx10m uba uri hagati y’ibiro 150 n’ibiro 200. Ni ukuvuga ko kuri 1ha 100mx100m umusaruro wa Karoti uba uri hagati ya Toni 15 na 20. Ni byiza ko karoti zisarurwa zigiye guhita zitekwa. Iyo karoti zahingiwe kugurisha nabwo zisarurwa bahita bazijyana ku isoko. Ni ngombwa kuzirandura neza batazikomeretsa kuko byazitesha igiciro kiza ku isoko.
Guhunika karoti
Karoti zishobora kubikwa mu butaka mu gihe kingana n’ukwezi kumwe ntacyo zibaye. Karoti kandi zishobora kubikwa mu byuma bikonjesha byabugenewe”cold rooms/chambers froides”zikaba zamara igihe kiri hagati y’ukwezi kumwe n’amezi atandatu. Aho karoti zibikwa ntihagomba kuba hari imbuto zitwa pome/pomme/apple cyangwa puware/poires/pears kuko karoti zifata impumuro y’izo mbuto. Ku bahinzi ba karoti rero n’abashaka kuzihinga ni ahanyu kugira ngo mubikore mukurikije amabwiriza muhabwa n’impuguke n’ibigo by’ubuhinzi mu Rwanda kugira ngo mugire umusaruro mwiza ubafasha kwiteza imbere.
Karoti zera neza nyuma y’amezi 3 kugeza kuri 4 zitewe
Karoti ni ubwoko bw’imboga bukunze guhingwa mu Rwanda kandi bukungahaye ku mavitamini nka vitamin A,B,C na E. Iki gihingwa ni igihingwa gitanga umusaruro mwiza iyo umuhinzi akitayeho kandi kikaba gishobora kuzamura iterambere ry’umuhinzi wacyo.
Labels: ubuhinzi


text:
Kurwanya umwuga w’uburaya bisaba ubufatanye bw’inzego nyinshi
Nyuma yo kumurika ibyavuye mu bushakashatsi bwa Faith Victory Assocition ku bakora umwuga w’uburaya mu Rwanda, abayobozi batandukanye mu Ntara y’Iburengerazuba, inzego z’umutekano ndetse na More...
Abayobozi b’utugari two mu burengerazuba badafite “Laptop†bagiye kuzihabwa
Guverineri w’intara y’iburengerazuba aratangaza ko mu gihe cya vuba abayobozi b’utugari two muri iyo ntara badafite mudasobwa igendanwa (Laptop) bazazihabwa kugira ngo zibafashe mu kazi kabo. Ubwo More...
Twahinduye amateka: imibare 0830 ntizongera kwitiranywa na gereza ya 1930 ( Jabo Jean Paul)
Umunyamabanga nshingabikorwa w’intara y’Iburengerazuba bwana Jabo Jean Paul, asanga bitagikwiye ko ushinzwe gucunga umutungo wa Leta asoza akazi ke ashyizwe muri gereza bitewe no gusesagura ndetse More...
Ngororero: Akarere ka Ngororero ni intangarugro mu gukora neza (Jabo J Paul)
Mu rwego rwo kugenzura uko imari ya Leta ikoreshwa mu turere, ubuyobozi bw’intara y’Iburengerazuba bufatanyije n’ubw’uturere tuyigize bakoze gahunda rusange yo kugenzura ikoreshwa ry’ingengo More...
Rwanda : Inama njyanama y akarere ka Nyamasheke yagiranye ikiganiro na guverineri w uburengerazuba ku nshingano zayo.
Ku mugoroba wo itariki ya 22 Werurwe 2012, abagize Inama Njyanama y’Akarere ka Nyamasheke bari mu rugendoshuri i Kigali, bagiranye ikiganiro na Guverineri w’Intara y’Iburengerazuba, More...
Nyabihu: barashishikarizwa kurwanya akarengane
Mu rwego rwo kwimakaza imiyoborere myiza, umuyobozi w’intara y’iburengerazuba, Kabahizi Celestin, yasuye akarere ka Nyabihu tariki 18/01/2012, maze abashishikariza kurwanya akarengane aho More...


text:
ISOMO RYA MBERE
lgitabo cy’Ibyakozwe n’Intumwa (Intu 18, 9-18)
Bari i Korinti, 9ijoro rimwe Nyagasani abonekera Pawulo aramubwira ati « Witinya, ahubwo komeza uvuge ntuceceke ! 10Ndi kumwe nawe kandi nta n’umwe uzahangara kukugirira nabi, kuko abantu benshi muri uyu mugi ari abanjye. » 11Pawulo amarana na bo umwaka urnwe n’amezi atandatu, abigisha ijambo ry’Imana.
12Mu gihe Galiyo yatwaraga Akaya, Abayahudi bahuza umugambi wo gufata Pawulo bamujyana mu rukiko, 13bamurega bagira bati « Uyu muntu yoshya abantu gusenga Imana ku buryo bunyuranyije n’Amategeko. » 14Pawulo ngo ajye kugira icyo avuga, Galiyo abwira Abayahudi ati « Bayahudi, iyo bujya kuba ubugome cyangwa ubugizi bwa nabi murega uyu muntu najyaga kubumva ; 15ariko ubwo ari impaka zerekeye ku nyigisho, ku mazina no ku mategeko yanyu bwite, nimubyirangirize ubwanyu. Jye sinshaka kuba umucamanza w’ibyo !» 16Nuko abirukana mu rukiko. 17Ubwo basumira Sositeni, umutware w’isengero, bamukubitira imbere y’urukiko ; ariko Galiyo ntiyabyitaho na busa. 18Pawulo yongera kumara igihe kirekire i Korinti, hanyuma asezera ku bavandimwe, afata ubwato ajya muri Siriya ari kumwe na Purisila na Akwila. Ageze i Kenkireya ariyogoshesha kubera umuhigo yari yarahize.
ZABURI (Zab 47 (46), 2-3, 4-5, 6-7)
Inyik/ Imana ni yo mwami w’isi yose.
Miryango mwese nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose, ari Ruterabwoba,
akaba Umwami w’igihangange ku isi yose.
Atuyoborera imiryango, tukayihaka,
amahanga akayashyira munsi y’ibirenge byacu.
Adutoranyiriza umugabane udukwiye,
ukaba ishema rya Yakobo, inkoramutima ye.
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange !
Nimucurangire Umwami wacu, nimucurange !
IBANGONDIRIMBO RIBANZIRIZA IVANJILI (Lk 24, 46)
Alleluya Alleluya.
Kristu yagombaga kubabara kandi akazuka mu bapfuye”
kugira ngo abone kwinjira mu ikuzo rye.
Alleluya.
IVANJILI
+ Yohani (Yh 16, 20-23°)
Muri icyo gihe, Yezu agiye kuva kuri iyi si ngo asange Se, abwira abigishwa be ati 20«Ndababwira ukuri koko : mwe muzarira ndetse muganye, ariko isi yo izishima. Mwe muzagira ishavu, ariko ishavu ryanyu rizabaviramo ibyishimo. 21Umugore iyo agiye kubyara arababara, kuko igihe cye kiba kigeze, ariko yamara kubyara umwana ntabe akibuka bwa bubabare, kubera ibyishimo by’uko havutse umuntu ku isi. 22Namwe ubu koko mufite ishavu, ariko nzongera mbabone maze imitima yanyu inezerwe ; kandi ibyishimo byanyu he kugira ubibavutsa. 23aUwo munsi kandi ntimuzongera kugira icyo mumbaza. »


text:
MISA Y’IGITARAMO CYO KU MUGOROBA UBANZIRIZA PENTEKOSITI
ISOMO RYA MBERE
Bashobora guhitamo muri aya masomo uko ari ane :
1. Igitabo cy’Intangiriro (Intg 11, 1-9)
1Ku isi yose hari ururimi rumwe, n’imvugo imwe. 2Mu iyimuka ry’abantu bava mu burasirazuba, babona ikibaya mugihugu cya Shineyari barahatura. 3Nuko barabwirana bati «Nimuze tubumbe amatafari tuyatwikire mu itanura.» Amabuye bayasimbuza amatafari, n’urwondo rwo kuyafatanisha barusimbuza ubujeni. 4Nuko bati «Nimuze twiyubakire umugi n’umunara ukora ku ijuru, maze izina ryacu ribe ikirangirire kugira ngo tutazatatana ku isi hose.» 5Uhoraho aramanuka, aza kureba uwo mugi n’uwo munara bene Muntu bubakaga. 6Nuko Uhoraho aravuga ati «Dore bose hamwe baremye umuryango umwe, bafite n’imvugo imwe. Ubwo batangiye gukora biriya, , nta wundi mugambi uzabananira ! 7Reka tumanuke maze ururimi bavuga turusobanye, hatazagira uwongera kumva icyo undi avuze !» 8Nuko Uhoraho abakura aho abanyanyagiza ku isi hose, ibyo kubaka wa mugi barabireka. 9Ni cyo cyatumye uwo mugi bawita Babeli (ari byo kuvuga isobanya), kuko ari ho Uhoraho yasobanyirije indimi zo ku isi yose.
2. Igitabo cy’Iyimukamisiri (Iyim 19, 3-8a.16-20)
Mu kwezi kwa gatatu nyuma y’aho Abayisraheli baviriye mu Misiri bagera ku musozi wa Sinayi. 3Musa rero azamuka umusozi asanga Imana. Uhoraho amuhamagarira mu mpinga y’umusozi avuga ati «Bwira utya inzu ya Yakobo, kandi utangarize Abayisraheli uti 4‘Mwiboneye ubwanyu ibyo nakoreye Misiri, n’ukuntu mwebwe nabahetse nk’uko kagoma iguruka ihetse abana bayo, maze nkabazana mbiyegereza. 5None rero nimwumva ibyo mbabwira, muzaba abanjye bwite mu miryango yose n’ubwo isi yose na yo ari iyanjye ; 6ariko mwebwe muzambera urugaga rw’intore zinshengerera n’umuryango mutagatifu’. Ngayo amagambo uza kubwira Abayisraheli.» 7Musa araza akoranya abakuru ba rubanda, maze abasubirira muri ayo magambo yose, uko Uhoraho yari yabimutegetse. 8almbaga yose uko yakabaye isubiza nk’umuntu umwe iti “Ibyo Uhoraho yavuze byose tuzabirangiza !”
16Ku munsi wa gatatu bugicya, inkuba zirahinda; imirabyo irarabya, igicu kirabudika hejuru y’umusozi, n’ijwi ry’impanda riroroma cyane ; maze imbaga yose aho iri mu ngando iradagadwa. 17Musa asohora imbaga mu ngando ngo basanganire lmana, maze bahagarara munsi y’umusozi. 18Umusozi wa Sinayi wose wacucumukaga umwotsi kuko Uhoraho yari yawumanukiyeho mu muriro; umwotsi wawo wacucumukaga nk’uw’itanura, n’umusozi wose ukanyeganyega bikomeye. 19lmyoromo y’impanda igenda irushaho gusakabaka: Musa yaravugaga maze lmana ikamusubirisha imyoromo y’inkuba. 20Uhoraho rero amanukira ku musozi wa Sinayi, mu mpinga yawo, maze Uhoraho ahamagara Musa ngo aze mu mpinga y’umusozi; nuko Musa azamuka umusozi.
3. Igitabo cy’Umuhanuzi Ezekiyeli (Ezk 37, 1-14)
Muri iyo minsi 1ububasha bw’Uhoraho bunzaho, antwarisha umwuka we maze angeza rwagati mu kibaya cyari cyuzuyemo amagufa. 2Nuko anzengurukana muri icyo kibaya aho yari akikije hose, maze nsanga ayo magufa ari menshi cyane kandi yarumye rwose. 3Uhoraho arambaza ati «Mwana w’umuntu, aya magufa se yabasha kongera kuba mazima ?» Ndamusubiza nti «Nyagasani Uhoraho, ni wowe wabimenya.» 4Arambwira ati «Ngaho hanurira aya magufa maze uyabwire uti ‘Yemwe mwa magufa yumiranye mwe, nimutege amatwi ijambo ry’Uhoraho; 5Dore uko Nyagasani Uhoraho ababwiye : Ngiye kubashyiramo umwuka maze mwongere mubeho. 6Ngiye kubateraho imitsi, mbashyireho inyama, mboroseho uruhu, mbashyiremo umwuka maze mubeho ; bityo muzamenye ko ndi Uhoraho.’»
7Ubwo ndahanura nk’uko nari nabitegetswe. Igihe ndiho mpanura, ako kanya numva urusaku, ayo magufa arakorakorana rimwe rikegera irindi. 8Ngo ndebe mbona imitsi iyafasheho, inyama zirayatwikira n’uruhu rurayorosa, ariko nta mwuka wari urimo. 9Nuko arambwira ati «Ngaho mwana w’umuntu hanura, uhanurire umwuka. Wubwire uti ‘Dore uko Nyagasani Uhoraho avuze : Wa mwuka we, turuka mu mpande zose uko ari enye, uhuhere kuri iyi mirambo maze yongere ibeho.’» 10Igihe ndiho mpanura nk’uko nabitegetswe, umwuka uza muri ya mirambo yongera kugira ubuzima, nuko barahaguruka biremamo igitero kinini cyane.
11Hanyuma arambwira ati «Mwana w’umuntu, ayo magufa ni umuryango wa Israheli wose. Ngabo baravuga bati ‘Amagufa yacu yarumiranye, nta cyizere tugifite turashize.’ 12Ni yo mpamvu rero ugomba guhanura ubabwira uti ‘Dore ibyo Nyagasani Uhoraho avuze. Ngiye gukingura imva zanyu nzabavanemo, mwebwe muryango wanjye, maze nzabagarure ku butaka bwa Israheli. 13Muzamenya ko ndi Uhoraho, mwebwe muryango wanjye, ubwo nzaba nakinguye imva zanyu nkazibavanamo. 14Nzabashyiramo umwuka wanjye mubeho kandi mbatuze ku butaka bwanyu; bityo muzamenye ko ari jye Uhoraho wabivuze kandi nkabikora. Uwo ni Uhoraho ubivuze.’»
4. Igitabo cy’Umuhanuzi Yoweli (Yow 3, 1-5a)
Uhoraho aravuze ati 1«Nzasendereza Umwuka wanjye ku cyitwa ikiremwa cyose. Abahungu banyu n’abakobwa banyu bazahanure, abasaza banyu bazabonere mu nzozi, urubyiruko rwanyu ruzabonekerwe. 2Koko muri iyo minsi, abagaragu n’abaja nzabasenderezamo Umwuka wanjye. 3Nzakora ibitangaje mu kirere no hasi ku isi, hazaboneke amaraso, umuriro n’inkingi y’umwotsi. 4Izuba rizijima, ukwezi guhinduke amaraso mbere y’uko haza Umunsi w’Uhoraho, umunsi ukomeye kandi uteye ubwoba ! 5aUbwo abaziyambaza izina ry’Uhoraho bose bazakizwa.»
ZABURI (Zab 104 (103), 1-2a,1a.24, 27-28, 29b-30)
Inyik/ Nyagasani, wohereza umwuka wawe bikaremwa,
Maze imisusire y’isi ukayihindura mishya.
Cyangwa : AlIeluya.
Mutima wanjye, singiza Uhoraho !
Uhoraho Mana yanjye, uri igihangange rwose !
Wisesuyeho icyubahiro n’ububengerane,
wambaye urumuri nk’igishura.
Mutima wanjye, singiza Uhoraho !
Uhoraho, mbega ngo ibikorwa byawe biraba byinshi !
Byose wabikoranye ubwitonzi,
isi yuzuye ibiremwa byawe.
Byose ni wowe byiringira,
biteze ko ubiha icyo kurya mu gihe gikwiye.
Urabiha bikayoragura,
wabumbura ikiganza cyawe bigahaga ibyiza.
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 22-27)
Bavandimwe, 22tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura turaganyira mu mutima, dutegereje kugirwa abana b’Imana, ugucungurwa kw’imibiri yacu. 24Koko rero twarakijijwe mu bwizere ; nyamara kureba ibyo wizeraga ntibiba bikiri ukwizera. Iyo umuntu yirebera aba acyizeye iki kindi? 25Niba rero twizeye icyo tutareba ubu ngubu, twihanganiye kugitegereza. 26Bityo ni ko na Roho atabara intege nke zacu kuko tutazi icyo twasaba uko bikwiye, maze Roho ubwe akadutakambira mu miniho irenze imivugirwe. 27Kandi Nyirugusuzuma imitima akaba azi icyo Roho yifuza, kuko atakambira abatagatifujwe ku buryo buhuje n’Imana.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye intima y’abayoboke bawe,
maze bagurumane umuriro w’urukundo rwawe.
Alleluya.
IVANJILI
+ Yohani (Yh 7, 37-39)
Muri icyo gihe, 37ku munsi usoza iminsi mikuru ari na wo uyirusha ibirori, Yezu arahagarara arangurura ijwi ati «Ufite inyota nansange anywe. 38Unyemera nk’uko byanditswe, imigezi y’amazi atanga ubugingo izamuvubukamo.» 39lbyo yabivuze abyerekeje kuri Roho uzahabwa abamwemera. Kugeza icyo gihe Roho yari ataratangwa, kuko Yezu yari atarahabwa ikuzo rye.
MISA YO KU MUNSI MUKURU WA PENTEKOSITI
ISOMO RYA MBERE
Igitabo cy’Ibyakozwe n’Intumwa (Intu 2, 1-11)
1Umunsi wa Pentekositi uragera, bose bakaba bakoraniye hamwe. 2Ako kanya umuriri umeze nk’inkubi y’umuyaga uva mu ijuru, maze wuzura mu nzu bari barimo. 3Nuko haboneka indimi zisa n’iz’umuriro, zigabanya zijya kuri buri muntu muri bo. 4Ubwo bose buzuramo Roho Mutagatifu, batangira kuvuga mu zindi ndimi, uko Roho abahaye kuzivuga.
5Aho rero i Yeruzalemu habaga Abayahudi bubaha lmana, bari baraturutse mu mahanga yose ari mu nsi y’ijuru. 6Ngo bumve urwo rusaku, rubanda rwose barakorana maze barumirwa, kuko buri wese yabumvaga bavuga mu rurimi rwe bwite. 7Barashoberwa batangara bavuga bati «Mbese aba bose bavuga si Abanyagalileya ? 8Bishoboka bite se ko buri muntu muri twe abumva bavuga mu rurimi rwe kavukire ? 9Baba Abapariti, Abamedi n’Abelamu, baba abatuye muri Mezopotamiya, muri Yudeya no muri Kapadosiya, muri Ponti no muri Aziya, 10muri Furujiya no muri Pamfiliya, mu Misiri no mu turere twa Libiya duhereranye na Sireni, baba abashyitsi baturutse i Roma, 11Abayahudi kavukire n’abayoboke b’idini yabo, Abanyakireta , n’Abarabu, twese turabumva bamamaza mu ndimi zacu bwite ibitangaza by’Imana.»
ZABURI (Zab 104 (103), 1ab.24ac, 29b-30, 31.34)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho !
Uhoraho Mana yanjye, uri igihangange rwose !
Uhoraho, mbega ngo ibikorwa byawe biraba byinshi !
Isi yuzuye ibiremwa byawe !
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
Ikuzo ry’Uhoraho riragahoraho ubuziraherezo !
Uhoraho arakishimira ibikorwa bye !
Icyampa ngo umuvugo wanjye umunyure,
maze Uhoraho ambere isoko y’ibyishimo !
ISOMO RYA KABIRI
Ibaruwa ya mbere Mutagatifu Pawulo yandikiye Abanyakorinti (1 Kor 12, 3b-7.12-13)
Bavandimwe, 3bnta wavuga ngo “Yezu ni Nyagasani” atabibwirijwe na Roho Mutagatifu. 4Ingabire ziranyuranye ariko Roho ni umwe ; 5muri Kiliziya kwitangira abandi biri kwinshi, ariko Nyagasani ni umwe ; 6uburyo bwo gukora buri kwinshi, ariko Imana ni Yo itunganya byose muri bose. 7Koko rero buri wese ahabwa kugaragaza ibyo Roho w’lmana amukoreramo, ngo bigirire akamaro bose. 12Mu by’ukuri umubiri ni umwe kandi ugizwe n’ingingo nyinshi; ariko izo ngingo zose n’ubwo ari nyinshi zigize umubiri umwe : ni ko bimeze no muri Kristu. 13Twese twabatirijwe muri Roho umwe ngo tube umubiri umwe. Twaba Abayahudi cyangwa Abagereki, twaba abacakara cyangwa abigenga, twese twuhiwe Roho umwe.
INDIRIMBO Y’IGISINGIZO CY’IYOBERA RYA ROHO MUTAGATIFU
Ngwino Roho Mutagatifu, uze mu mitima yacu,
maze uduhe umucyo wawe wo mu ijuru.
Ngwino mubyeyi w’abakene,
Ngwino wowe soko y’ingabire,
ngwino rumuri rw’imitima yacu.
Uri umuhoza usumba bose,
uri umushyitsi muhire wa roho zacu,
Uri ihumure rigarura ubuyanja.
Ni wowe buruhukiro bw’abanyamiruho,
ni wowe ucubya ubushyuhirane,
ni wowe uhanagura amarira y’abarira.
Yewe ga rumuri ruhire !
Ngwino urwuzuze mu mitima
y’abayoboke bawe bose !
Utaduhagarikiye, umuntu nta cyo yashobora,
nta n’icyo yagira cyiza !
Sukura ibyanduye,
sukira utuzi ibyumiranye,
womore inkomere.
Oroshya imitima ikomeye,
ususurutse imitima ikonje,
Ugarure imitima yayobye.
Abakwemera bose kandi bakakwizera,
bahe ingabire zawe ntagatifu uko ari indwi.
Urabahe n’igihembo cy’ibyiza bakoze,
Uzabahe amaherezo mahire y’agakiza,
Ubahe n’ibyishimo bidashira. Amen.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye imitima y’abayoboke bawe,
maze bagurumane umuriro w’urukundo rwawe !
Alleluya.
IVANJILI
+ Yohani (Yh 20, 19-23)
Ubwo hari nyuma y’urupfu rwa Yezu,19ku munsi wa mbere ku cyumweru nimugoroba, inzugi z’aho abigishwa bari bateraniye zari zikinze bitewe no gutinya Abayahudi. Nuko Yezu agira atya araza ahagarara hagati yabo, arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23Abo muzakiza ibyaha bazabikizwa, abo mutazabikiza bazabigumana.»


text:
Mu buzima bwa buri munsi ntibijya byoroha gukora ikintu utacyiyumvamo nyuma ngo kiguhire, kuko akenshi gukora ikintu ngo kiryohe hazamo no kuba ugifitemo impano, ndetse nk’uko twabibabwiye mu gice 1 burya ngo umuti wabyo ni uko usabwa gukunda ibyo bintu ugiyemo maze ukabishyiraho umutima wawe wose.
Mu buzima bwa buri munsi ntibijya byoroha gukora ikintu utacyiyumvamo nyuma ngo kiguhire, kuko akenshi gukora ikintu ngo kiryohe hazamo no kuba ugifitemo impano, ndetse nk’uko twabibabwiye mu gice 1 burya ngo umuti wabyo ni uko usabwa gukunda ibyo bintu ugiyemo maze ukabishyiraho umutima wawe wose.
Reka dukomeze rero tubagezeho n’abandi 4 banyuma bari basigaye maze murebe uburyo na bo bazamutse:
5. Demi Lovato
Ubwa mbere ucyumva izina Lavato yavugwaga nk’umuntu w’umunebwe cyane ariko kuko yari afite inshuti zigira umuhate ni zo yagiye zimukundisha umwuga wo gukina amafilime nyuma biza kumuhira maze aba icyamamare gutyo.
Akiri muto rero Lavato ntiyari azi kwiyitaho ariko kuko yaje kugenda yiyitaho byatumye ahinduka maze avamo umukobwa mwiza kuri ubu ukurura abagabo kakahava.
6. Ariel Winter
Yakuze ubona ko mu myitwarire ye nta kintu cy’iterambere yifitemo, ariko nyuma yaje gukururwa n’ababyeyi be maze bamujyana mu mwuga wo gukina amafilime aza kuvamo icyamamare gikomeye.
Ariel Winter rero mu bwana bwe kuko atari azi kwiyitaho habe namba abantu bibazaga niba azabona umuhungu wazamukunda, ariko nyuma yaje guhinduka akavamo umukobwa mwiza cyane byatumye abasore benshi bagaba imigabane yabo ngo abebere umukunzi.
7. Blake Mciver Ewing
Na we akiri umwana ntiyari azi kugira icyo yihaho ariko ku bwo kureba filime nyinshi cyane byatumye abikunda nyuma aza no kubikora maze avamo umukinnyi ukomeye cyane.
Mu buzima bw’uyu musore yakundaga kuba yigunze cyane ariko aho yabaga ari hose yabaga afite akantu kerekana amashusho arikureba filime.
Nyuma amze kubijyamo yaje kuba icyamamare ubu akaba ari umwe mu bantu bahagaze neza kandi bakunzwe cyane ku Isi.
8. Shia Labeouf
Akiri muto yakundaga siporo cyane, ariko akaba yarakundaga n’akantu ko gutekereza cyane kuko yarangwaga no kwitonda bikabije cyane.
Yari afite inshuti ye magara yitwa Steven, yaje kumujyana mu bintu byo ku modalinga (model) maze abishyiramo no kwa gukunda umurimo biza kumugira icyamamare.
Uyu musore n’ubwo yarangwaga no kwitonda ariko yakundwaga nabantu benshi yanyuzagamo akanabasetsa, biza gutuma akundwa n’abakobwa benshi cyane.
Emmanuel Habiyakare


text:
Bamwe mu bantu barimo urubyiruko n’abakuze usanga mu by’ukuri bibaza niba hari umubare runaka w’imyaka usabwa kugira ngo umuntu abe yabasha gufata icyemezo gushinga urwe rugo, ese umusaza n’umukecuru bo mu gihe cyabo ntibashobora gushyingirwa ? Haba hari ngaruka mbi ku mukecuru cyangwa umusaza bakoze ubukwe ? Mu gusubiza ibi bibazo, hifashishijwe ubushakashatsi bwakozwe ku rwego rw’isi kuri iyi ngingo kugira ngo haboneke ibisubizo by’ukuri.
Ubu bushakashatsi bwakozwe n’abahanga mu bijyanye n’ubuzima bw’imyororokere bo muri Amerika mu mwaka wa 2014, bwagaragaje ibitekerezo bitandukanye kuri iyi ngingo ari naho hazingiye ibisubizo by’ibi bibazo byibajijwe n’abantu batandukanye bashaka kumenya niba koko kugira ngo umuntu afate icyemezo cyo gushaka, kugendera ku kigero cy’imyaka runaka ari ngombwa.
1. Ubuzima umuntu ubwe yari asanzwe abamo
Ubushakashatsi bwagaragaje ko mu gihe umuntu runaka yamenyereye kubana n’abandi bantu mu buzimabwe bwose, uyu bitamugora no gushing urwe rugo cyane ko inzira aba atangiye yo kubana n’undi muntu mu nzu imwe aba abimenyereye. Gusa ngo mu gihe imyaka igenda yiyongera , ku muntu wese si byiza cyane kuko umubiri ugenda ugira impinduka zishobora kuzana ibibazo bitari byitezwe.
2. Impinduka zigenda zigaragara uko umuntu asaza
Uko umuntu agenda asaza niko agenda atakaza ubwiza bwe bwaba ubw’imbere ndetse n’inyuma biturutse ku kuba umubiri ugenda ukanyarara. Iyi mihindagurikire y’umubiri ngo igenda ituma umuntu agenda arushaho kugendera kure gutekereza gushing urugo. Ku gitsina gore, ni byiza cyane gushing urugo bakiri batoya kuko aribwo umubiri wabo uba ugifite itoto binatuma bishimira ingo zabo. Ku bagore kandi uko basaza niko uruhu rwabo rukanyarara cyane ndetse rugakomera mu gihe rwakagombye kuba rworohereye.
Ikindi uko umuntu agenda asaza niko uruhu rwe rugenda ruhindura impumuro. Ku bagore kandi uko bagenda basaza niko bagenda batakaza amavangingo abafasha mu gihe cy’imibonano mpuzabitsina (Ibi byose birashimangira ko ari byiza gushaka udategereje imyaka y’ubusaza).
Si ibi gusa kuko twese tuzi kandi ko uko umuntu agenda asaza ari ko agenda atakaza agatege ko gukorera urugo rwe igifatwa nk’inkingi ya mwamba mu gushakira umuryango imibereho.
3. Mu myaka y’ubusaza
Aha tubanze twibaze ikibazo kigira kiti, ubundi imyaka ifatwa nk’iy’ubusaza ku buryo umuntu atashobora kuzuza inshingano z’urugo ni ingahe ? Mu gusubiza iki kibazo, hifashishijwe ubushakashatsi aho byagaragaye ko igihe gifatwa nk’ubusaza aho umugabo cyangwa umugore aba yatangiye kumva nta gatege ko kuzuza inshingano z’urugo rwe uko bigomba ari byibuze kuva ku myaka 60 y’amavuko ujya hejuru mu gihe nabwo umuntu yari abaye mu buzima bwiza kuko ishobora no kujya hasi bitewe n’ubuzima bubi umuntu yabayemo.
Ubundi bushakashatsi kandi bwagaragaje ko umuntu atangira guhura n’uruhuri rw’ibibazo bishobora gutuma atubaka urwe neza, kuva mu kigero cy’imyaka 35 kugeza kuri 55. Ibi biba ku gitsina gabo n’igitsina gore biturutse ku mpamvu runaka z’ubuzima babayemo bwa buri munsi.
4. Indwara zo mu busaza zishobora kutera ingorane mu kubaka urugo
Ubusaza buhera ku myaka 60 kandi bushobora gutangira guteza ibibazo birimo n’indwara ku mubiri w’umuntu. Nyuma y’ubu burwayi, umuntu ashobora gukoresha imiti yivura ariko nyamara uko umubiri ugenda umenyera imiti ni nako ugenda ucika intege bityo n’imbaraga zikayoyoka.
Mu gihe umuntu abazwe biturutse ku ndwara ziterwa n’ubusaza, nabyo bituma umubiri ugenda utakaza ubudahangarwa bwawo bigatuma umuntu agenda arushaho gutakaza agatege kakamufashije kubaka urugo rwe neza.
Amagufwa, amavi, amaboko, intugu, ikibuno n’umugongo ni bimwe mu bice bikunze gutangira gucika intege mu gihe umuntu atangiye kugenda yegera imyaka y’ubusaza cyangwa ayitimo. Kugira ngo nibura izi ngingo zivuzwe zibashe kudateza ibibazo cyane bisaba guhora umuntu akora imyitozo ngororamubiri ndetse no koga amazi asukuye kandi ashyushye.
Izi ngingo zose zivuzweho mu kwerekana ko byakabaye byiza abantu batagombye gutegereza igihe bageze mu myaka y’ubusaza ngo babone gutekereza gushinga ingo zabo nkuko muri iyi nkuru hibazwaga niba gushaka urugo hari ikigero cy’imyaka bisaba kugira ngo umuntu ashinge urugo.
Bityo rero nkuko izi ngingo zibisobanura, byaba byiza umuntu ashinze urugo munsi y’imyaka 35 y’amavuko kuko twabonye ko guhera kuri iyi myaka ujya hejuru ari bwo umubiri utangira gucika intege.
Birashoboka ko nawe hari ukundi wabyumva, gusa ibi nibyo byagaragajwe n’ubushakashatsi ari yo mpamvu nawe icyo igitekerezo cyawe wagisangiza abandi ahabugenewe bityo nkuko Umubavu.com intego yacu ari ugukomeza kubaka umuryango nyarwanda mwiza uzira amakemwa, nawe ukaba utanze uwawe musanzu.
Daniel MUKESHIMANA/Umubavu.com


text:
14 UKWAKIRA 2013
RÉPUBLIQUE DOMINICAINE
Bwabaye ubwa mbere Abahamya bemererwa gusezeranya abantu muri République Dominicaine
Abahamya ba Yehova babiri bo muri République Dominicaine bashyingiranywe mu muhango utazibagirana wabaye ku itariki ya 28 Kanama 2013. Kuva mu mwaka wa 1954, umuhango wo gushyingira abantu udakozwe na Kiliziya Gatolika cyangwa inzego za leta ntiwabaga wemewe mu rwego rw’amategeko, bitewe n’amasezerano République Dominicaine yari yaragiranye na leta ya Vatikani. Ubwo rero, byabaga ngombwa ko Abahamya ba Yehova basezeranira imbere y’ubutegetsi no mu idini. Icyakora, ubu itegekonshinga rishya ryemera ishyingiranwa rikozwe n’andi madini, harimo n’Abahamya ba Yehova. Ubukwe bwabaye ku itariki ya 28 Kanama ni bwo bwari ubwa mbere bw’abantu badasezeraniye muri Kiliziya Gatolika muri icyo gihugu.
Ushinzwe amakuru:
Ku rwego mpuzamahanga: J. R. Brown, wo mu rwego rushinzwe amakuru, tel. +1 718 560 5000
Muri République Dominicaine: Josué Feliz, tel. +1 809 595 4007


text:
NIMUKANGUKE! No. 6 2016 | Uko wabungabunga ubuzima bwawe
Hari ibyorezo by’indwara bigenda byaduka bishobora kuduhitana. Twazirinda dute?
INGINGO Y'IBANZE
Uko wabungabunga ubuzima bwawe
Buri munsi umubiri wacu urwana n’abanzi batagaragara ariko bashobora kuduhitana.
INGINGO Y'IBANZE
Uko wakwirinda indwara
Suzuma ibintu bishobora kudutera indwara n’icyo twakora ngo tuzirinde.
ESE BYARAREMWE?
Utuguru tw’ikinyamushongo cyo mu mazi
Ikinyamushongo cyo mu mazi gifata ku bintu bikomeye. Suzuma uko babiheraho bagakora ibintu bakoresha mu bwubatsi, cyangwa bafatanya amagufwa y’umuntu.
INAMA ZIGENEWE UMURYANGO
Uko wakubaha uwo mwashakanye
Kubaha uwo mwashakanye ni itegeko. Wakubaha ute uwo mwashakanye?
ABANTU BA KERA
Didier Érasme
Abantu bavuga ko ari umwe mu birangirire byabayeho ku isi. Ni iki cyatumye aba ikirangirire?
Mbega amafi y’amabara meza!
Ayo mafi y’amabara meza abana n’udukoko twitwa anemone. Ni iki kigaragaza ko umubano wabyo wihariye kandi se uwo mubano ushingiye ku ki?
ICYO BIBILIYA IBIVUGAHO
Kubahiriza igihe
Kubahiriza igihe bishobora gutuma uvugwa neza. Bibiliya ivuga iki kuri uwo muco mwiza? Wakora iki ngo wubahirize igihe?
Irangiro ry’ingingo zasohotse mu mwaka wa 2016 Nimukanguke!
Urutonde rw’ibitabo byasohotse mu mwaka wa 2016.
Ibindi wasomera kuri interineti
Jya ugira isuku
Yehova agira gahunda. Menya uko nawe wagira gahunda n’isuku!
Ni iki Bibiliya ivuga ku birebana na Noheli?
Inkomoko y’imigenzo itandatu ikurikizwa kuri Noheli ishobora kugutangaza.


text:
Imyitwarire ndetse n’imyambarire y’abategarugori b’i Nyamirambo yagarutsweho ndetse bihamya ko yaba ari ukubera imyemere n’imico yo mu idini rya Islam,ari naryo benshi babarizwamo muri aka gace.
Imyitwarire ndetse n’imyambarire y’abategarugori b’i Nyamirambo yagarutsweho ndetse bihamya ko yaba ari ukubera imyemere n’imico yo mu idini rya Islam,ari naryo benshi babarizwamo muri aka gace.
Imyitwarire ndetse n’imyambarire y’abategarugori b’i Nyamirambo yagarutsweho ndetse bihamyako yaba ari ukubera imyemere n’imico yo mu idini rya Islam,ari naryo benshi babarizwamo muri aka gace.
- Bati :"Bose bagerageza kwigira abana" nubwo idini yabo itanemera ko bambara batya
Idini rya Islam ni rimwe mu madini akomeye hano mu gihugu cy’u Rwanda ndetse rifite n’abayoboke benshi gusa cyane cyane bakaba bibumbiye mu gace ka Nyamirambo cyane ko ari naho hari imisigiti myinshi muri iki gihugu kuko usanga isaga 20.
Nkuko hari abasilamu benshi muri aka gace ka Nyamirambo ni nako usanga hibazwaho byinshi haba ku mico yabahatuye ndetse n’imyitwarire yabo.
Akenshi usanga mu banyarwanda, by’umwihariko abatuye mu mujyi wa Kigali bafite imvugo igira iti;”Nta mwana nta n’umukecuru w’i Nyamirambo”,Akenshi abantu bamwe batabizi bakibaza impamvu y’iyo nyito ivugwa ku bantu batuye muri iki gice cy’igihugu.
Gusa ubwo ikinyamakuru Imirasire cyageragezaga gushaka amakuru ndetse n’impamvu iyo mvugo ikoreshwa,cyasanze impamvu ari uko abana,abakobwa,abamama ndetse n’abakecuru bose usanga bagerageza kwiyambika utwenda duto tubagira abana,ndetse n’abafite isura ituma bagaragara nk’abantu bakuze,bagerageza kuyisiga cyane kuburyo bitapfa guhita bigaragara.Ikindi kandi ugasanga imyitwarire yabakobwa bari mu kigero cy’ubwangavu ari nako n’abakuze bitwara.
Gusa nkuko bamwe mubo twaganiriye bakomeje kubivugwa maze bavuga ko impamvu ari ukubera idini ryabo kandi ugasanga byabaye nk’umuco.
- Kabibi White ati :"Turi abanyamujyi"
Mu magambo ye Kabibi White waganiriye na Imirasire.com yagize ati:”Buriya erega nta muntu udakunda gusa neza cyangwa kwiyitaho, idini ya Islam erega ni iry’abantu basa neza kandi bazi ibigezweho,niwigira uko ntamenya nyine umugabo azaguta yifatire abandi,ikindi kandi twe turi abo mu mujyi tugendana n’ibigezweho di!! i Nyamirambo ni mu mujyi kandi niho dutuye ndetse tuba tugomba kugenda ahantu hose tumeze neza,ubwo ahubwo uzigira nabi umugabo nyine azamuta,cyangwa amuzanireho abandi bagore kuko arabyemerewe."
Gusa nubwo Kabibi yasobanuye neza impamvu yabyo,Mufti w’u Rwanda yabaye nkubivuguruza ndetse avuga ko ibyo ntaho bihuriye n’idini ya Islam.
- Mufti Salim Hitimana
Aganira n’Imirasire.com,Mufti w’u Rwanda Sheikh Salim Hitimana yagize ati:’Ibyo mu byukuri kuba bitwara batyo ntaho bihuriye na ISlam kuko,ahubwo abo baba bambara batyo ntabwo baba bakitwa abasilam baba bagiye mu ruzungu,kuko umusilamukazi ntabwo anemerewe no kuba ahubwo yagaragaza ahantu aho ariho hose k’umubiri we kuko bishobora gutuma umugabo amuharika kandi agakora icyaha,ndetse icyo cyaha kimujyaho nawe, ndetse no kuba ahubwo umusiramukazi yakwitera parufe(imibavu) nabyo ni amakosa ,yewe no kwambara inkweto itaka nabyo ni amakosa.Gusa Islam bavuga ko baba bakeye bakanagira isuku.Icyo nemera cyo umusilamu yemerewe gushaka abagore barenze umwe ariko nanone batarenze bane,ariko ntabwo numva ko niba hari n’umusiramukazi witwara atyo ngo umugabo we amukunde,ataba ari umusilamukazi ahubwo yaba ari mu zindi nzira."
Idini rya Islam niryo dini rifite abayoboke benshi muri aka gace ka Nyamirambo ,ndetse ryemerera umugabo kuba yashaka abagore bane afitiye ubushobozi bwo gutunga.
Christian N.
Ibitekerezo
Aba babyeyi ni bikosore birinde kwambara nabi dore ko ntacyo bimaze uretse kwitesha agaciro gusa. Buri munsi icyo ukoze cyose ujye wibaza uti iki kimariye iki njyewe ugikora, kiramaririra iki urakireba, cyunguye iki igihugu cyacu. Murakoze Kanda hano umusubize
Urebye ibibera mubihugu byiganjemo Islam wamenya icyo iryo dini rivuze. Reba Abasilamu bicana miri Siriya, Irak, Libiya, Afghanistan, Pakistan, etc. Reba imitwe y' intagondwa z' Abasilamu zayogoje isi yose. Sha ntibamenye umwami w' amahoro ubuza abamwemera kurwana.CFR Bible, Math.5:43-48 Kanda hano umusubize
haaahaa, biragaragara ko amarangamutima yurwango, nawe utazi ago ruturuka agenda akuganza muvandi, imvugo yawe iganjemo umwuka wurwango wanga Abaslam n'Ubuslam, none we muvandi utaravuga abicana hirya no hino siliya nahandi ubu muri 1994 abanyarwanda ntibishe abandi hano ishyano rikagwa? hariya naho igihe cyabo n'iki kdi ubirebera hirya utanashishoza abibona nkawe, ESE ye wowe ushyigikiye ko abantu batubyara bambara ubusa? Kanda hano umusubize
uwateje inambara yambere mwisi akicya abantu batabarika yari umuslam? Kanda hano umusubize
Ushaka kujya mw'ijuru nave kubyo abandi bavuga bashyira imbere idini yabo buri muntu asa naho ashaka kuburanira idini.Sinshyigikiye abiyambika ubusa na gato ariko nfgombwa ni kimwe,n'uko nta dini cyangwa itorero na rimwe utasangamo abiyambika ubusa.Kimwe n'uko na none nta torero na rimwe utasangamoi abiyambika neza bihesheje Imana yacu icyubahiro.Musenge cyane kuko isi iri mu kaga ibyo murimo byose murigiza nkana naho ukuri murakuzi kandi biranagaragara.Umukristo nyawe umumenyera ku mbuto ze.Uwibwira kon ahagaze yirinde atagwa naho ibyo gushyira imbere amadini yanyu n'amatorero yanyu mubyihorere kuko buri kihishe cyose imbere y'Imana gitwikuruwe nk'Icyamabaye ubusa.Burya kandi tutigirishije nkana,Umwuka ukurimo ukwemeza ko ur'Umwana w'Imana cyangwa se Utari we. Kanda hano umusubize
mbona abasilam ataridini risenga imana umenya haribindi basenga kbsa ririya dini ndaritinya Kanda hano umusubize
Ubona basenga ibikise? Cg ubona arribiki bitinyitsemo ? Kanda hano umusubize
Ark nn h uransekej nn x ubona baseng satani ra cg ibyubon bitinyitsemo nibihe kdi ntanukubwiy ngo urijyemo iryo dini kuko rijyamo abarizi bazi nubwiza bwaryo. ESE wabuziko Islam ariyo dini yukur da cg ntabyo Uzi uzafate umwany uganire numu Islam uzahita umeny Islam icyobivuz naho ibyo kuvuga ngo ntago basenga Allah uribeshya ntugacire abantu imanza kuko ibyo basenga nibo babizi kdi nawe uzakomeze idini wahisemo niba wumva ariyo yukur kuko nabo bayihisemo baziko ariyo yukur. Kanda hano umusubize
Ark nn h uransekej nn x ubona baseng satani ra cg ibyubon bitinyitsemo nibihe kdi ntanukubwiy ngo urijyemo iryo dini kuko rijyamo abarizi bazi nubwiza bwaryo. ESE wabuziko Islam ariyo dini yukur da cg ntabyo Uzi uzafate umwany uganire numu Islam uzahita umeny Islam icyobivuz naho ibyo kuvuga ngo ntago basenga Allah uribeshya ntugacire abantu imanza kuko ibyo basenga nibo babizi kdi nawe uzakomeze idini wahisemo niba wumva ariyo yukur kuko nabo bayihisemo baziko ariyo yukur. Kanda hano umusubize
Umunyamakuru wanditse uyu mutwe w'inkuru akwiye kwigaya Kanda hano umusubize
Ntabwojyewe mbishyiye ibyosi ibintu iyo utoje umwananeza akuraneza Kanda hano umusubize
Mujye muturekera abana berekane ubwiza bwabo.Njyewe iyi myambarire ndayishyigikiye. Kanda hano umusubize
.ngahorebakabibi ukwakeye nimwiyiteho bizigisha abagorebiyandarika ndagushyigikiye Kanda hano umusubize
icyambere mufuti aratubeshe,ntago umusiramu yemerewe umugore urenze umwe(atubwire aho byanditse muri korohani)impamvu abivuze,nuko abafite.abantu bafite imyumvire nkiya kabibi,ntago ari abasiramu,ahubwo bibita"abaswayiri".isilamu y'ukuri ntaho uhurira nibyo bikorwa bya kabibi cg utyo twenda duto biyambika. Inyamirambo hari abasilamu bacye,abenshi n'abaswayili(abavanga Islam nimyumvire yabo bwite bitewe n'inyungu zabo). Kanda hano umusubize
none se ubwo amategeko y'Imana murayasoma itangiriro20;14 ntugasambane bivuga iki? Kanda hano umusubize
mufuti aratubeshya umugabo agire abagore bane4naho umugore agire abagabo bangahe. soma 1timote 3-3-7 yesaya5:8 bazabon ishyano. abagerekeranya Ingo kuzindi Abasiramukazi barahohoterwa uzi kumva ko uharikwa mbega ibyishimo. bitari kwishima salomo yapfuye nabi kubera abagore benshi. Kanda hano umusubize
uravuga ibyo utazi.icyambere umenye ko bibiliya star igitabo cImana uhagabire izakuyobya nayo ibya Islam in impano ntabwo uzapfa kubitahura utar umusiramu.so,ndumva mwakwirinda kudusebya no gusebya idini rya Allah Kanda hano umusubize
imana yatanze urusa kumugabo kurongora abagore 4 umuvandimwe yatanze imirongo ya bibiriya ariya namagambo ya pauro si amagambo yimana abrahamu yari afite abagore 3 yakobo yari afite abagore 4 yesu yavuzeko ibrahimu yakobo isaka bari mwijuru pauro wakubwiye ngo urongore 1 ni intumwa yasatani abaroma 7:14,ikindi pauro yarasaze ni umusazi 2abakoronto 11:17. Kanda hano umusubize
Gira amahoro Christian , ibyo uvugako abayisilamu aribo benshi I nyamirambo muri ako gace uvuga wabikuyehe ? wakoze ibarura cg. warabyiyumviriye gusa kubera ariho haba imisigiti myinshi ? nagirango nkubwire uzasubiremo urebe neza , hariya haba amadini yose , uzajye St Charles Lwanga urebe abakristu bahari , uzajye harya inyuma kuba Anglican urebe n'ahandi , barya bose batuye nyamijos . ibyo uvuga ko Abayisilamu aribo benshi waribeshye cyane ntabwo aribyo. gusa wateraga urwenya . Kanda hano umusubize
arikose abanyamakuru namwe Ubwo mwabonye ntahandi hari imyifatire nkiyo usibye inyamirambo mwagiye munsengero mukareba Nonese umuislamkazi niyikwiza ngo niterabwoba uko nuguharabika abaislam. ariko iyo niyo ngaruka yo kurwanya amahame yidini kugirango dushimishe abantu nubwo bo batadushima ahubwo basumbyaho kudusebya abarwangije hijabu nibirwanye nibyo rero kuko niyo ngaruka Kanda hano umusubize
Ndumva ibikubiye muri iyi nkuru ari ugusebanya.Twese ntawe utazi ko ahubwo Islam ariyo dini iziririza kwambara ubusa no kwambara imyenda idahesha umugore icyubahiro. Kwiyitaho ntabwo bivuga kwambara ubusa.Ikindi ntabwo Nyamirambo ituwe n'abayisilamu gusa. Kanda hano umusubize
Ndumva ibikubiye muri iyi nkuru ari ugusebanya.Twese ntawe utazi ko ahubwo Islam ariyo dini iziririza kwambara ubusa no kwambara imyenda idahesha umugore icyubahiro. Kwiyitaho ntabwo bivuga kwambara ubusa.Ikindi ntabwo Nyamirambo ituwe n'abayisilamu gusa. Kanda hano umusubize
Birumvikana ko islamu mu nyingisho zayo ntaho uzasanga yigisha ko umuntu yikura muri kamere akigira undi Kanda hano umusubize
Islam ni nzira nziza yuzuye Imana yahitiyemwo ibiremwa byayo ko ariyo bokurikira umuntu wese yakwamba ntiyikwize agasambana akiba akabesha akanwa ibiyobyabwenge agakora amahugu ibyo ntabwobyitirigwa idini ya Islam byitirigwa umuntu kugiticye ya bikoze Islam ni dini yuzuye Imana yahitiyemwo ibiremwa byayo. Kanda hano umusubize
Birumvikana ko islamu mu nyingisho zayo ntaho uzasanga yigisha ko umuntu yikura muri kamere akigira undi Kanda hano umusubize
Islam ni nzira nziza yuzuye Imana yahitiyemwo ibiremwa byayo ko ariyo bokurikira umuntu wese yakwamba ntiyikwize agasambana akiba akabesha akanwa ibiyobyabwenge agakora amahugu ibyo ntabwobyitirigwa idini ya Islam byitirigwa umuntu kugiticye ya bikoze Islam ni dini yuzuye Imana yahitiyemwo ibiremwa byayo. Kanda hano umusubize
Ntekereza neza ko umuntu kuvuga ibijyanye namaranga mutima ye bitafatwa nkukuri cyane ko idini rigira umuvugizi uriya aravuga uko abyumva ariko siko kuri Kanda hano umusubize
Ntabwo ari abagore b'ABASLAMU gusa bashaka kwigira abana.No mu yandi madini nuko.Reka mbanze nkosore MUFTI w'Abaslamu.Imana na YESU,ntabwo bemera abagore 4 mwe mwigisha.Nubwo mutemera Bible,muzi neza ingaruka zo gutunga abagore benshi.Bible yacu mutemera,ivuga ko tugomba gutunga UMUGORE UMWE gusa.Abantu batari ABASLAMU nibabisome muli 1 Timote 3:2 na 1 Corinthiens 3:39.Mujye mwibaza impamvu imana yacu Yehova itahaye ADAMU abagore benshi.Nubwo mwitwaza ko ba Salomon na Dawudi batunze abagore benshi,YESU yabisobanuye neza.Yavuze ko byatewe nuko bali barinangiye umutima (Matayo 19:8).Ku byerekeye ko abagore banyu bambara berekana ibibero,biterwa nuko baba bashaka gukurura abagabo.Ariko nkuko nabivuze, n'abagore bo mu madini yose bambara ubusa.Icyo nemeza ntashidikanya,nuko abakobwa n'abagore b'abahamya ba Yehova batambara ubusa. Kanda hano umusubize
Ndayambaje Cosima wari uvuze neza kubw'amagambo ya bible wari utugejejeho.Ariko ushoje nabi pe!Ngo abagore b'abahamya ntibambara ubusa?Niba hari abagore bakunda iraha muri uru Rwanda ni abahamya.Yemwe nta dini ritagira abo bagore cyane ko baba bashaka abo boshya nk'uko Mugenzi wabo Eva yabikoreye Adamu muri Edeni.Ni umurage bavana Kuri mukuru wabo Kanda hano umusubize
Muvandimwe wowe muhamya wa Yehova ngo abahamya kazi ntibambara ubusa? Nibyo ariko barasambana, kandi ngirango baba bambaye buri buri Kanda hano umusubize
Kimwe mu bibazo bikomeye Abahamya bafite ni UGUSENGA IDINI. BAMAMAZA Idini, aho kwamamaza Imana. BAVUGA IBIGWI by'idini aho kuvuga ibigwi by'Imana. BASHAKA ICYUBAHIRO cy'idini, aho gushaka Icyubahiro cy'Imana. Aka rero ni AKAGA GAKOMEYE muburyo bw'umwuka. Ibi byitwa GUKEZA ABAMI BABIRI: Umwe witwa Idini, ari nawe uza mu mwanya wa mbere, undi witwa Imana, uza mu mwanya wa kabiri. IYI MYUMVIRE, IYI MIKORERE, IRAJYA KURIMBUKA. Kanda hano umusubize
biremewe umugabo gushaka abagore 4,inyandiko uduhaye ni pauro ibivuga kandi pahuro avuguruza imana,kandi paulo nintumwa ya satani abaroma 7:14.2abakoronto 11:17.aburahamu ya afite abagore 3,yesu yavuze ko abrahamu isaka yakobo bari mubwami bwo mwijuru,nimba gushaka umugore urenze umwe ari icaha tanga inyandiko aho imana ivuga? izo watanze simana ibivuga Kanda hano umusubize


text:
Izi mbwa zitabwagaho n’Umuryango Humane Society wita ku nyamaswa zitagira kirengera zabonye imiryango zijya kubamo, nyuma y’ubukangurambaga bwo kuzishakira imiryango muri ibi bihe by’ibiruhuko bwiswe "Bring Them Home for the Holidays"
Muri ubu bukangurambaga, Umuryango Humane Society wakuyeho amafaranga yajyaga acibwaga abantu bose bifuzaga kuza gutwara inyamaswa yo korora.
Umuyobozi ushinzwe imibanire mu muryango Humane Community, Gretchen Pressley yabwiye ABC News ko aribwo bwa mbere imbwa zose zibashije kubona imiryango izakira kandi ko ari ibyishimo bikomeye kuba zabonye aho kuba hashya.
Yakomeje avuga ko kandi ku muntu wese wifuza izindi nyamaswa zirimo n’injangwe adahejwe kuko bazakomeza gukurirwaho amafaranga kugeza ku itariki ya 1 Mutarama 2017.
Amashusho agaragaza ahabaga izi mbwa kuri ubu hatakibarizwa n’imwe yashyizwe kuri Facebook amaze kurebwa inshuro zisaga ibihumbi 150.


text:
Igisubizo cyoroshye kandi kihuse turagisanga mu gisobanuro cy'ijambo ubwaryo. Iri jambo "umubatizo" turivana mu ndimi z'amahanga. Mu cyongereza ni "baptism", mu gifaransa ni "baptême". Bibiriya Yera isezerano rishya ryanditswe mu rurimi rw'ikigereki. Bibiriya zindi zagiye zihindurwa mu ndimi zikenewemo zikuwe mu kigereki.
Mu kigereki, ijambo rikoreshwa ni "BAPTIZO". Iri jambo risobanura "Kwib
iza", cyangwa "to immerse" mu cyongereza, cyangwa "immerger" mu gifaransa. Tutarajya no mu bisobanuro byinshi, umubatizo ubwawo ni ijambo risobanura kwibiza mu mazi, ntabo ari ukumenaho amazi.
Umubatizo ni igikorwa cy'ukwizera gishushanya Gupfana na Kristo, guhambanwa nawe no kuzukana na we. Bibiriya igira iti: "Ntimuzi yuko twese ababatirijwe muri Yesu kristo, twabatirijwe no mu rupfu rwe? Nuko rero, ku bw'umubatizo twahambanywe na we mu rupfu rwe, kugirango nk'uko Kristo yazuwe n'ubwiza bwa Data wa twese, abe ari nako natwe tugendera mu bugingo bushya". (Abaroma 6:3-4)
Igikorwa ubwacyo cyo kubatizwa, cyangwa kwibizwa, gisobanura gupfa no guhambanwa na Kristo. Igikorwa cyo kuvanwa mu mazi gisobanura kuzukana na Kristo. Kubera iyo mpamvu, Umubatizo wo kwibiza ni wo mubatizo wemewe. Ubundi buryo bwo kubatiza, byaba gusuka amazi ku gahanga cyangwa ubundi, bwagiye bushyirwaho n'abantu mu buryo butandukanye n'icyo Bibiriya ivuga.
Imana ibahe umugisha.


text:
1. Umuhanuzi Yeremiya ufatwa nk’inkingi ikomeye y’ubuzima bwa roho mu Isezerano rya kera aratugaragariza ko Isezerano ryo mu gihe cya cyera Imana yari yaragiranye n’umuryango wayo rigiye gusimbuzwa irishya. Iryo sezerano rishya Imana igiye kugirana n’umuryango wayo ni ukubacengezamo amategeko yayo kugira ngo bayumve kandi bayumvire, kandi Imana izakomeza kubabera Imana nabo bayibere umuryango. Iki ni ikimenyetso gikomeye cy’urukundo rw’Imana rutagereranywa kandi rutagamburuzwa, ntirucibwe intege n’imyitwarire mibi ya muntu. Imana iti “bo bishe isezerano ryanjye ariko jye nakomeje kubabera umutegetsi” bishatse kuvuga ko Imana itigeze itererana abayo namba. Imana irifuza rero ko twayimenya by’ukuri aho kuyibwirwa, irifuza ko twayitega amatwi atari ibya nyirarureshwa: “ntibazongera kwigishanya bavuga: menya Uhoraho, kuko bose bazaba banzi.” Kumenya Imana niwo mukiro wacu kandi kuyubaha kuyumvira no gukurikiza ugushaka kwayo ni ukuronka umugisha.
2. Nibyo Pawulo abwira abahebureyi agira ati: “…Kristu yarumviwe kuko yagororokeye Imana…maze aho amariye kuba intagereranywa, abamwumvira bose abaviramo isoko y’ubucungurwe bw’iteka.” Twihatire kuba abakristu, tugire umugambi wo kugororokera Imana kandi turangwe no kwihanganira ibishobora kutubabaza.
3. Imana rero mukugirana isezerano rishya n’umuryango wayo, irifuza ko iryo sezerano ryashingira k’umutima no k’urukundo aho gushingira mu bitambo bitwikwa. Kuyubaha si ukugendera mu kirere, ahubwo kuyubaha bigomba kuva mu mutimanama wa buri wese. Amategeko yanditse mu mutimanama wa buri wese niyo Imana igiye gusimbuza ya mategeko Musa yari yandikishije ku mabuye. Ibyari itegeko rigomba kubahirizwa kungufu bigiye gusimburwa no kumenya Imana by’ukuri, maze ugushaka, ubwenge n’urukundo bigahurira mu guharanira ikiri icyiza gikorewe Imana kidakorewe agahato. Nguko ukumvira Imana no kuyigororokera, ngiryo isezerano risumba ayandi Imana igirana na muntu, ngurwo urukundo ruranga uwamenye Imana wese kandi akayiha umwanya ngo abe ariyo imwiyigishiriza. Imana ntizongera kwibuka ibyaha by’umuryango wayo byose kuko ubu ibihano bizasimbuzwa imbabazi z’Imana kandi nta n’uzaba akirangajwe imbere no gukora nabi.
4. Nta wundi muntu utwigisha gukunda no kubana n’Imana gutya atari Yezu Kristu: “Nababwira ukuri koko, imbuto y’ingano iyo itaguye mu gitaka ngo ihugute, ikomeza kuba yonyine.” Yezu aratwibutsa ko gukurikira Nyagasani atari inzira ya kaburimbo, ko ahubwo rimwe na rimwe ari ngombwa guhara amagara yacu, tukemera ko aducisha mu nzira We ashaka. Yezu yemeye gutanga ubugingo bwe kugira ngo atwinjije iwe, niyo mpamvu atubwira ati: “ushaka kumbera umugaragu nankurikire, maze aho ndi, abe ari naho umugaragu wanjye aba.” Yezu aziko igikombe agiye kunywa gikarishye, ariko byose arabikorana urukundo kuko aziko urukundo ruzatsinda. Kubana na We mubyishimo rero bidusaba kumukurikira ndetse n’igihe yugarijwe n’imibabaro.


text:
Rutsiro: Senat yasuye ibikorwa by’ubuhinzi n’ubworozi mu turere twa Rutsiro na Karongi
Bamwe mu basenateri bagize komisiyo y’ubukungu n’iterambere ry’umuryango, bari muri gahunda yo gusura ibikorwa by’ubuhinzi n’ubworozi mu turere twa Rutsiro na Karongi.
Ikigaragara ahanini, ni uko hakiri ibikwiye kunozwa mu mikoranire y’abaturage n’amakoperative, hagamijwe gutuma umuturage agira intambwe atera ifatika mukuva mu bukene.
Hagamijwe kureba uburyo ibikorwa by’ubuhinzi n’ubworozi birushaho gutera imbere, binateza imbere abaturage babigiramo uruhare, bamwe mu basenateri bagize komisiyo y’ubukungu n’iterambere ry’umuryango bari gusura bimwe mu bikorwa by’amajyambere, cyane cyane mu buhinzi n’ubworozi mu turere twa Rutsiro na Karongi.
Honorable Senateri Bizimana Evariste, avuga ko uru ruzinduko ruri no muri gahunda yo gutuma senat yirebera ibikorwa leta ikorera abaturage. Avuga kandi ko icyo bari kubona ahenshi, ari uko umuturage atari kugerwaho n’inyungu z’ibyo akora ku buryo bufatika, ngo ni kibazo kigaragara ahenshi basuye.
Mu karere ka Karongi, aba basenateri basuye umushinga wo kuhira imyaka iri i musozi; basura inganda z’icyayi: urwa Gisovu na Karongi Tea Factory rukiri kubakwa, banasura umushinga w’uburobyi mu kiyaga cya Kivu n’uw’ubworozi bw’amafi mu murenge wa Bwishyura.
Mu karere ka Rutsiro hasuwe ibikorwa bijyanye n’ubuhinzi bwa Kawa, by’umwihariko hasurwa koperative KOPAKAMA ikorera mu murenge wa Mushubati, hasurwa n’igikorwa cy’ubuhinzi bw’imbuto n’ibirebana na gahunda yo gutera intanga mu matungo.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 7, 25-31)
Bavandimwe, 25ku byerekeye ingaragu n’inkumi nta tegeko rya Nyagasani mbafitiye ; ahubwo ndabagira inama y’umuntu wagiriwe impuhwe na Nyagasani kandi ukwiye kwizerwa. 26Ibyiza ni uko baguma uko bameze, kubera ingorane zo muri iki gihe. Rwose ndabona ko ibyiza ari uko umuntu yakwigumira uko ameze. 27Mbese usanganywe umugore ? Witandukana na we. Mbese nta mugore washatse ? Wigira uwo ushaka. 28Nyamara niba umushatse nta cyaha ukoze ; n’umukobwa aramutse ashyingiwe nta cyaha aba akoze. Ariko abo ngabo bazahura n’ingorane z’urudaca, ari zo nifuzaga kubarinda. 29Mbibabwire rero bavandimwe, igihe kirabashirana. Aho bigeze, abafite abagore nibabeho nk’aho batabigeze ; 30abarira bamere nk’aho batarira ; abanezerewe bamere nk’aho batanezerewe ; n’abacuruza bamere nk’aho nta cyo batunze ; 31n’abakoresha iby’iyi si ntibagatwarwe na byo, kuko imisusire y’iyi si ihita bwangu.
ZABURI (Zab 45 (44), 11a.12, 14-15a, 15b-16, 17a.18)
Inyik/ Hahirwa uwumva icyo Roho abwira za Kiliziya.
Umva mukobwa, itegereze maze utege amatwi :
umwami azabenguka uburanga bwawe !
Ni we mutegetsi wawe : emera upfukame imbere ye !
Umukobwa w’umwami nguyu atungutse arabagirana,
yarimbanye umwambaro utatse zahabu ;
bamuhingutsa imbere y’umwami bamutatse !
Ahagerana n’abakobwa bagenzi be bamuherekeje,
babinjiza mu ngoro y’ibwami,
batambagirana ibyishimo n’ubwuzu.
Abahungu bawe ni bo bazasimbura ba sogokuruza,
maze nzarate izina ryawe mu mbyaro zose,
n’imiryango izagusingize ubuziraherezo.
IBANGONDIRIMBO RIBANZIRIZA IVANJILI (Mt 5, 12)
Alleluya Alleluya.
Nimwishime kandi munezerwe,
kuko ingororano yanyu izaba nyinshi mu ijuru !
Alleluya.
IVANJILI
+ Luka (Lk 6, 20-26)
Muri icyo gihe, Yezu yari ahagaze mu kibaya maze imbaga y’abantu iramukikiza. 20Nuko yerekeza amaso ku bigishwa be, maze aravuga ati « Murahirwa mwe abakene, kuko Ingoma y’Imana ari iyanyu. 21Murahirwa mwe mushonje ubu, kuko muzahazwa. Murahirwa mwe murira ubu, kuko muzaseka. 22Murahirwa igihe cyose abantu babanga, bakabaca, bakabatuka, bakabahindura ruvumwa babaziza Umwana w’umuntu. 23Icyo gihe muzishime kandi munezerwe, kuko ingororano yanyu ari nyinshi mu ijuru. Nguko uko ababyeyi babo bagenzerezaga abahanuzi. 24Ariko muragowe mwe bakungu, kuko mwashyikiriye imaragahinda yanyu. 25Muragowe mwe mwijuse ubu, kuko muzasonza. Muragowe mwe museka ubu, kuko muzarira mukaganya. 26Muragowe igihe cyose abantu babavuga neza, kuko ari uko ababyeyi babo bagenzerezaga abahanuzi b’ibinyoma. »


text:
Aba bogezabutumwa bageze mu Rwanda ahagana mu 1900 baza ari ‘Abamisiyoneri ba Afurika’, ariko kubera ko bambaraga amakanzu yera kandi bagenzi babo i Burayi bambara imikara, bituma bahabwa iryo zina. Ayo makanzu ngo yabafashaga guhangana n’ihindagurika ry’ibihe muri Afurika.
Padiri Pam Dennis ukuriye Abamisiyoneri ba Afurika mu Rwanda, yatangaje ko bahisemo kuba bahagaritse ubutumwa muri Diyosezi ya Butare mu karere ka Huye, kubera ko abamisiyoneri bari bahasigaye bashaje cyane ndetse ntihaboneke abashobora gukomeza kubitaho.
Yatangarije KT Radio ati “Umuryango twari dufite hano i Huye wari ufitemo abapadiri bane, ariko umwaka ushize hari babiri bapfuye, ubwo dusigarana babiri kandi b’abasaza.”
“Byaratugoye rero kubona abandi bashobora kubana nabo hano, biragoye, ni nayo mpamvu twafashe icyemezo cyo kuhafunga, kugira ngo tujye gushyira hamwe ahandi, turebe ko twakomera kurushaho, dukomeze ubutumwa i Kigali.”
Biteganyijwe ko muri abo babiri basigaye, umupadiri urimo azahita ajya kuba mu nzu y’abasheshe akanguhe mu gihe undi ukigerageza we azakomereza ubutumwa mu Mujyi wa Kigali, hamwe na bagenzi be barindwi bahari.
Ku wa 2 Gsahyantare 1900 nibwo abamisiyoneri ba mbere bageze mu Rwanda. Ni wo munsi Musenyeri Jean-Joseph Hirth yahageze aturutse i Kamoga muri Tanzania aho icyicaro cye cyari giherereye, anyura i Bujumbura, yinjirira i Shangi, arazamuka agera i Nyanza, i Bwami.
Yari ari kumwe Padiri Alphonse Burari (Abanyarwanda bamwitaga Terebura), Padiri Paul Barthélemy (Abanyarwanda bamwitaga Bayitereme), na Furere Anselimi ku ngoma y’Umwami Musinga.
Kubera ko umwami yari akiri muto no kugira ngo abanyamahanga batamubona, Abiru bemeje ko Mpamarugamba ari we wakira abo banyamahanga yiyita Umwami Yuhi V Musinga.
Bamaze kubonana, Musenyeri Hirth yasubiye muri Tanzania amaze no kwemererwa gushinga Misiyoni. Ku wa 4 Gashyantare 1900 Padiri Burari na bagenzi be bahisemo umusozi wa Save kuko hari mu gace gatuwe cyane, n’uko ku wa 8 Gashyantare 1900 bahashinga Misiyoni ya mbere.
Abakirisitu ngo bazabibukiraho kuba baratangiye ubutumwa bwo kwigisha ivanjili mu Rwanda kandi mu bihe byari bigoye. Icyo gihe ngo bagendaba baha Abanyarwanda imyenda, umunyu n’ibibiriti.
Musenyeri Phillippe Rukamba uyobora Diyosezi ya Butare, avuga ko hari byinshi Abamisiyoneri ba Afurika bakoreye Abanyarwanda, harimo n’uruhare bagize mu kubaka ibikorwa remezo bikomeye.
Yagize ati “Tuzi twese frère Gratien, yarubakaga. Yubatse amateme, yubatse isoko ryari hariya i Butare, yubatse ahakorera Akarere, ubanza na Stade ariwe wari warayubatse, noneho kongeraho amaparuwasi menshi yubatse.”
Ni ukuvuga ko mu Rwanda hasigaye abamisiyoneri ba Afurika umunani gusa, ndetse iri gabanuka ntiriri mu Rwanda gusa, kuko nko mu 1998 bageraga ku 2098 ku Isi yose, ariko mu mwaka ushize bari basigaye ari 1263; barimo abasenyeri 11, abapadiri 1141, Abafureri 94 n’abalayiki 17.
Padiri Pam Dennis avuga ko hari icyizere ko guhera mu 2020 umubare wabo uziyongera, kuko bafite abapadiri bari kubyigira bakiri bato, barimo Abanyarwanda 38.


text:
Gukora siporo si ugutara inyota cyangwa kugabanya amafiriti –Maniraguha
Umutoza w’imikino ngororamubiri Maniraguha Anaclet arashishikariza abantu bose gukora siporo, kuko siporo atari iyo gutara inyota nk’uko benshi babivuga, ko ahubwo ari ingenzi mu buzima bwa buri muntu wese.
Ibi Maniraguha Anaclet uzwi ku izina rya Fils uyobora “Club Muvandimwe”, yabitangarije IGIHE.com aho avuga ko Siporo Abanyarwanda bagenda bayumva kandi bakayiha agaciro kuko kera bakundaga kuvuga ko ari iby’abakire, gutara inyota no kugabanya amafiriti, ariko ubungubu imwumvire igenda (...)
Umutoza w’imikino ngororamubiri Maniraguha Anaclet arashishikariza abantu bose gukora siporo, kuko siporo atari iyo gutara inyota nk’uko benshi babivuga, ko ahubwo ari ingenzi mu buzima bwa buri muntu wese.
Ibi Maniraguha Anaclet uzwi ku izina rya Fils uyobora “Club Muvandimwe”, yabitangarije IGIHE.com aho avuga ko Siporo Abanyarwanda bagenda bayumva kandi bakayiha agaciro kuko kera bakundaga kuvuga ko ari iby’abakire, gutara inyota no kugabanya amafiriti, ariko ubungubu imwumvire igenda ihinduka.
Maniraguha Anaclet ni muntu ki?
Maniraguha Anaclet ni umgabo ufite abana babiri b’abahungu, akaba yarize amashuri abanza kuri EP Kabusunzu, akomereza mu bafurere muri St Joseph aho yigaga ibijyanye n’ubucuruzi aza kubireka ageze mu wa gatanu. Kwiga yanabivangaga no gukora akazi k’ubucuruzi buciriritse, dore ko ari we wireze.
Mu mwaka wa 2004 nibwo yatangiye gukora sport ariko atabikora nk’umwuga, aho yakoraga sport yo kwirukanka yabikoranaga n’abandi akenshi ku Cyumweru. Mu mwaka wa 2006 nibwo yagiye mu gihugu cy’Afurika yepfo agiye gushaka imibereho, agezeyo abona siporo ariyo ifite agaciro aba ariyo yiga mu ishuri ryitwa Belvie South Sport riherereye mu Mujyi wa Cape Town, aho yize Sport Aerobic igihe kingana n’imyaka ibiri.
Mu 2009 nibwo yatangije Club Muvandimwe
Mu mwaka wa 2009 nibwo yagarutse mu Rwanda, atangira gukora siporo nk’umwuga aho yatangiye Club afatanyije n’inshuti ze bajyaga banakorana siporo kuva na kera, iyo Club bayita ’Muvandimwe’, bakajya bakorera kuri Stade Regional i Nyamirambo.
Nyuma gato bavuye aho kuri stade bafata inzu yo gukoreramo ku Kivugiza, uko abantu bagiye biyongera inzu iba ntoya baza kuyireka bafa indi nini iruta iyo iri Nyamirambo inyuma y’ahahoze hakorera muganga Niyinkwaya muri Salle ihari yitwa ’Umubyeyi w’Amahoro’.
Maniraguha na bagenzi be bashatse ibikoresho bya Siporo bigezweho, bongera iminsi bakoreraho siporo kuko batangiye bakora rimwe mu cyumweru nyuma batangira gukora buri munsi. Siporo bakora ni Aerobic bisobanura Siporo ifasha abantu gutakaza ibiro, aho abantu bagendera ku muziki ku buryo ibice byose by’umubiri bikora, bakanagira siporo ya fitness yo bakora bifashishije ibyuma akenshi byo kongera umubiri, hamwe n’ibiro hakabamo n’ibyuma byo kunanura biterwa n’uburyo byakoreshejwe.
Abaza gukora siporo bagenda biyongera
Iyi club ifite abanyamurwango bagera kuri magana abiri (200), mu minsi y’imibyizi hakunda kuba hari abagera ku ijana (100).
Gukora Siporo muri iyi club bisaba kwishyura amafaranga igihumbi ku munsi ariko ukaba ushobora no kwishyura amarangana ibihumbi 10 ku kwezi; ibi bikaba ari mu rwego rwo gushaka amafaranga yo kwishyura aho bakorera bakodesha, ibyuma bakoresha n’ibindi bihakorerwa.
Si siporo gusa ikorerwa muri Club Muvandimwe kuko hari n’ibindi bikorwa ijya ikora harimo nko gutembera ( picnic), ibikorwa byo gufashanya hagati y’abanyamuryango, yaba abafite ubukwe, abagize ibyago, cacahouete, kugirana inama n’ibindi.
Hari n’abaganga
Ku bijyanye no kumenya niba bakorana n’abaganga kugirango hatazagira uhura n’ibibazo, Maniraguha yatangarije IGIHE.com ko muri bo harimo abaganga bakorana, kandi basaba uje gukorana nawe kubanza kujya kwa muganga gukoresha ibizamini ngo barebe ko atarwaye umutima cyangwa umwijimna n’ibindi byatera ikibazo akoze siporo nkeya cyangwa nyinshi.
Bamwe mu bakorera siporo muri Club Muvandimwe
Foto: Kanyamibwa P.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umwami Kigeli V Ndahindurwa wategetse u Rwanda kuva kuwa 28 Nyakanga 1959 kugera ahiritswe ku butegetsi kuwa 28 Mutarama 1961 ko yatanze mu ijoro ryo kuwa Gatandatu rishyira ku Cyumweru tariki 16 Ukwakira 2016.
Amakuru yitanga rye yamenyekanye mu gitondo cyo kuri iki Cyumweru, Yaguye mu Mujyi wa Oakton muri Virginia,imwe muri Leta 50 zigize Leta Zunze Ubumwe za Amerika aho yari atuye. Inkomoko y’urupfu rwe ntiramenyekana.
Umwami Kigeli V Ndahindurwa ni muntu ki?
Tariki 29 Kamena 1936, nibwo Umwami Yuhi V Musinga yabyaye umwana w’umuhungu, amwita Ndahindurwa Jean Baptiste. Jean Baptiste Ndahindurwa yavukiye i Kamembe mu burengerazuba bw’u Rwanda, gusa mu 1944, Se umubyara Yuhi V Musinga yatangiye mu buhungiro nyuma yo guhirikwa n’Ababiligi agasimburwa ku ngoma na Mutara III Rudahigwa. Icyo gihe Musinga atanga, Ndahindurwa yari umwana muto.
Nyuma yo gutanga bitunguranye k’Umwami Mutara III Rudahigwa, Jean Baptiste yahise yimikwa aba umwami w’u Rwanda, ahita afata izina rya Kigeli V Ndahindurwa. Icyo gihe yari akiri umusore muto w’imyaka 23 y’amavuko kandi yari atarashaka.
Yabaye umwami kuva tariki 25 Nyakanga 1959, kugeza tariki 28 Mutarama 1961, ubwo yahirikanwaga n’ingoma ya cyami, muri kudeta bamukoreye bahengereye yagiye i Kinshasa aho yagombaga kubonana n’Umunyamabanga Mukuru w’Umuryango w’Abibumbye, maze Mbonyumutwa Dominique afatanyije n’agatsiko ke ndetse banashyigikiwe n’abakoloni b’Ababiligi, bamuvana ku ngoma bahita banasezerera burundu ingoma ya cyami maze himikwa ubutegetsi bushingiye kuri Repubulika.
Iy’Inkuru turacyayikurikirana


text:
Professor Walter J. Veith Ni umuvuga butumwa ukora ingendo nyinshi atwara ubutumwa haba mu majyaruguru ya America n’ahandi hose ku isi. Atanga amahugurwa akubiye mo ubuvumbuzi butangaje atanga ku mbaga yabantu benshi.
Ibi byigisho biba bikubiyemo ubushakashatsi bwemeza ubuhanuzi, Agahamyako Imana yaremye kandi akagaragaza inkomoko y’inyigisho zibinyoma zihakana Iremwa. Mu zindi nyigisho zikomeye atanga n’izubuzima, zikaba ziboneka ku bitabo no kuburyo bwa’ama DVDs.
Ibyigisho bye biboneka ku ma DVDs n’ibi bikurikira:


text:
ku myaka 13,Sandra Teta yaririmbiye imbere ya First lady.
ku myaka 13,Sandra Teta yaririmbiyew imbere ya First lady.
Byari ibyishishino kiri Sanda Teta ubwo yaririmbaga imbere ya madamu wa Perezida wa Repubulika. Byari ibirori bya Noheli byari byateguwe na First Lady.
Uri Mwiza by Derek, Olvis ,Tizoo
Uzansaza By ACTIVE
URABARUTA OFFICIAL VIDEO by JOE PATT
Ndi Uw’i Kigali by PressOne Ent
Umuhanzi Nsabimana Olivier arakangurira urubyiruko gukunda Imana
Nsabimana Olivier ni umuririmbyi w’ indirimbo z’Imana ndetse akaba n’umunyamakuru kuri Radio Authentic.
Mu kiganiro gito yagiranye n’Igihe TV arahamagarira urubyiruko gukunda Imana no kuva mu bintu bitayihesha agaciro. Aboneraho kandi no gutangaza ko yashyize hanze amashusho y’indirimbo ye « Ntararenga inkombe ». Iyi ndirimbo akaba yarayigeneye guhumuriza abantu bari mu bibazo ,akabizeza ko Imana ibari hafi kandi izabatabara mu bibazo byabo.


text:
Nyuma yo gusubiramo amateka ya Urban Boys ndetse hagasobanurwa byinshi kubyabaye kuri Urban Boys Humble G ari kumwe na Nizzo batangaje ko bagiye gukomeza gukorana kandi bakareba uko ibintu byose byasubira ku murongo. Aba basore bavuze ko byanze bikunze mu minsi iri imbere bari burebe niba ari ngombwa ko iri tsinda baryongeramo undi muntu cyangwa bakomeza ari babiri.
Nyuma y’iki kiganiro aba bahanzi ngo bagiye gushyira hanze amashusho y’indirimbo Thank You bakoranye na Kitoko, ndetse banakorane ibitaramo binyuranye byo kimwe no gukora ku bindi bihangano.
REBA HANO IKIGANIRO ABAGIZE ITSINDA RYA URBAN BOYS BAGIRANYE N’ITANGAZAMAKURU


text:
Uwiteka aba kumwe na Yosefu, agira ukuboko kwiza, aba mu nzu ya shebuja Umunyegiputa. Itangiriro 39:2
Ushobora kuba nta mashuli menshi wize, nta n’amafaranga menshi ugira, mu bifatika iyo wirebye ubona nta nakimwe wifitiye ariko iyo Imana iri mu ruhande rwawe, uzajya wumva byose ubifite kuko niyo nyiri ubutunzi bwose kandi iyo muri kumwe uba uhiriwe.
Yozefu nta kintu na kimwe yari afite ubwo shebuja Potifari umunyegiputa yamwiguriraga ku isoko ry’abacakara ariko hari ibyari byaramuvuzweho ko Uwiteka Imana ari kumwe nawe, uko kuba kumwe n’Uwiteka Imana nibyo byari byaramugize umugabo uhiriwe muri byose.
Tekereza Yozefu wari umucakara ariko akaba uhiriwe? Yozefu nta kintu na kimwe yari afite, nta muvandimwe, nta nshuti ndetse nta numwenda yari asigaranye wo kwambara! Ariko hari icyo yari afite muri we: yari afite Imana muri we. Birasobanurwa neza ngo yari ahiriwe kuko ukuboko kwiza k’Uwiteka Imana kwari kuri we. Ibi byaje gutuma aba umuntu ukomeye mu gihugu cya Egiputa, kuva ku butware bwe nta wundi wamurushaga gukomera muri cyo gihugu uretse umwami Farawo gusa wari waramuhaye ubwo butware (nguhaye gutwara urugo rwanjye kandi abantu banjye bose bazumvire icyo utegetse, ku ntebe yanjye y’ubwami yonyine nzagusumba.”Itangiriro 41:40) ibi byose Yosefu abikesha ukuboko kwiza kw’Imana kwari kuri kuri we.
Ntukwiye guterwa ubwoba nuko ubona nta kintu runaka gifatika ufite, cyangwa kuko ubona nta bantu baguha agaciro bahari, niba Imana iri kumwe nawe, uzanesha kandi urahiriwe muri buri kintu cyose mu buzima bwawe kuko uzahora wishimiye mu buntu bwayo no mu bwiza bwayo.


text:
Ikirezi Sandrine wambaye ikamba rya Nyampinga wa kaminuza ya CBE [yahoze ari SFB] muri 2016 n’umukunzi we, Kamugisha George bamaze gutangaza itariki y’ubukwe bwabo nyuma yo gusezerana mu mategeko.
Uyu mukobwa agiye kurushinga ataratanga ikamba dore ko umwaka uri hafi kuzura ngo hashakishwe umusimbura.
Uyu mukobwa w’imyaka 20 y’amavuko yiga mu mwaka wa kabiri agiye gukora ubukwe nyuma y’umwaka umwe abaye Miss CBE kuko yatowe tariki ya 26 Werurwe 2016; agiye kurushingana n’umusore witwa George Kamugisha.
Aba bombi bamaranye imyaka itandatu bakundana dore ko bahereye bakiri ku intebe y’ishuri.Kuwa 20 Mata 2017, basezeranye imbere y’amategeko mu karere ka Kicukiro mu murenge wa Gikondo bemeranya kubana binyuze mu mategeko y’Igihugu.
Tariki ya 8 Kanama 2017 mu muryango wa Sandrine Ikirezi habereye ibirori byo gusabwa no gukobwa.George Kamugisha bitegura kurushinga hamwe n’umuryango we basabye uyu mukobwa umuryango akomokamo ndetse baramukwa.
Mu ijoro ryo kuwa Gatandatu tariki ya 26 Werurwe 2016 nibwo Sandrine Ikirezi yabaye Nyampinga wa CBE, yatowe asimbura Miss Gasana Edna Darlene wabaye nyampinga muriri shuri mu mwaka wa 2015.
Ubuwe bwabo buzaba tariki ya 26 Ukuboza 2017


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 58, 7-10)
Igisibo gishimisha Uhoraho ni iki ngiki :7ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa ukamwambika, ntiwirengagize umuvandimwe wawe!
8Bityo urumuri rwawe ruzarase nk’ umuseke weya, n’igikomere cyawe kizasubirane bwangu. Ubutabera buzakugenda imbere, n’ikuzo ry’Uhoraho rigumane nawe. 9Bityo uzatakambe maze Uhoraho agusubize, nuhamagara avuge ati «Ndi hano.» Niba iwawe uhaciye akarengane n’amagambo mabi, 10ugaharira umushonji igaburo ryawe bwite kandi ugahembura uwazahaye, urumuri rwawe ruzarasira mu mwijima, ijoro ry’urwijiji rihinduke amanywa y’ihangu.
ZABURI (Zab 112 (111), 1a.4, 5a.6, 7-8a, 9
Inyik/ Mu mwijima w’iyi si,
intungane yaka nk’urumuri.
Hahirwa umuntu utinya Uhoraho,
mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
nta bwo azigera ahungabana bibaho,
azasiga urwibutso rudasibangana.
Ntakangaranywa n’ibihuha bibi,
akomeza umutima akiringira Uhoraho,
umutima we uhora mu gitereko ntagire icyo yikanga.
Agira ubuntu agaha abakene ataziganya ;
ubutungane bwe bugahoraho iteka,
akagendana ishema n’ubwemarare.
ISOMO RYA KABIRI
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 2, 1-5)
Bavandimwe, 1igihe niyiziye ubwanjye iwanyu kwamamaza amabanga y’Imana, sinakoresheje amagambo y’akarimi keza cyangwa y’ubwenge. 2Koko rero nta kindi kindi nashatse kwibandaho usibye kubamenyesha Yezu Kristu, kandi Yezu Kristu wabambwe ku musaraba. 3Igihe nari kumwe namwe nari mfite intege nke, ntinya kandi ndagadwa, 4kandi amagambo nakoresheje mbamamazamo Inkuru Nziza nta ho yari ahuriye n’iby’ubwenge buhanitse, ahubwo yabemeje ku bw’ububasha bwa Roho w’Imana. 5Bityo ukwemera kwanyu kukaba kudashingiye ku bwenge bw’abantu, ahubwo ku bubasha bw’Imana.
IBANGONDIRIMBO RIBANZIRIZA IVANJILI (Yh 8, 12)
Alleluya Alleluya.
Yezu Kristu, wowe Rumuri rw’isi,
ugukurikira ntazagenda mu mwijima,
ahubwo azatunga urumuri rw’ubugingo.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 5, 13-16)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 13«Muri umunyu w’isi. Ariko se umunyu wakayutse, bawusubirishamo iki uburyohe? Nta kandi kamaro kawo kereka kujugunywa hanze, ugakandagirwa n’abantu. 14Muri urumuri rw’isi. Ikigo cyubatse mu mpinga y’umusozi nticyihishira. 15Kandi nta we ucana itara ngo aryubikeho icyibo, ahubwo arishyira ku gitereko cyaryo aho rimurikira abari mu nzu bose. 16Urumuri rwanyu niruboneshereze rutyo abantu kugira ngo barebe ibyiza mukora, bakurizeho gusingiza So uri mu ijuru.»


text:
Chorale YASIPI yateguye igiterane cyo guhimbaza Imana
Chorale YASIPI yateguye igiterane cyo guhimbaza Imana gifite intego igira iti<
Iki giterane kizaba ku cyumweru taliki ya 7.2.2016,kizabera muri IPRC Kigali ahahoze ETO Kicukiro,munzu mbera byombi ya IPRC,kizatangira saa saba z’igicamunsi(13h00)
Icyo giterane cyizaba kirimo amakorali atandukanye ,nka Chorale Silowamu ya Kumukenke,chorale Inkingi ikorera umurimo w’Imana muri CEP IPRC/day program.hazaba hari n’abavugabutumwa batandukanye nkuzwi cyane nka SEMAJERI,n’abandi
Chorale Yasipi yatangiye gukora umurimo w’Imana mumwaka wa 2012 muri CEP/EVENING,iwutangirira mu ishuli rikuru ry’ubumenyi ngiro,IPRC Kigali,itangizwa n’abanyeshuli bigaga muri programe ya nijoro,dore ko abigaga kumanywa bo bari baramaze gutangira Umurimo w’Imana.
Iyi chorali yatangiye iririmba indirimbo zo mugitabo dore bari bataragira izabo,nyuma babifashijwemo nabamwe mubaririmbyi bayitangije nka Emelta,Claire,J Luc,Boneza,Mucyo n’abandi,batangirira kundirimbo yabo yitwa Nyamutunzi,barepeteraga munsi y’igiti kiri hafi ya chapele,
muri 2013,iyi chorali yari nto mumyaka,ugereranije nizindi zose zari zigize amatorero atandukanye abarizwa muri IPRC KIGALI,Yaciye agahigo ko kubimburira izindi zose isohora indirimbo y’amajwi,ndetse n’amashusho bise IMPANDA,bituma nizindi chorale zitandukanye zitinyuka zitangira gukora indirimbo zitandukanye,ariko mumateka ya IPRC Kigali chorale yasipi niyo yasohoye indirmbo bwambere.
Iyi chorale ikaba itegura iki giterane mu rwego rwo gukomeza kwiyubaka,no kwagura ibikorwa byayo bitandukanye by’ivugabutumwa,hano mu Rwanda ndetse no hirya no hino ku isi


text:
Gusomana abantu benshi barabikunda cyane cyane urubyiruko, ariko bamwe babikora kubera ko bagomba kubikora akenshi batazi icyo bisobanuye. Abamaze gusobanukirwa ntibapfa kwemera gusomwa uko bishakiye. Amakuru atangazwa n’urubuga rwa Buzzle.com, avuga ko gusomana byagiye bigira ubusobanuro uko ibihe byagiye bisimburana, bitewe n’umuco w’igihugu runaka. Ibi ni bimwe mu bisobanuro byo gusomana:
Gusomana abantu benshi barabikunda cyane cyane urubyiruko, ariko bamwe babikora kubera ko bagomba kubikora akenshi batazi icyo bisobanuye. Abamaze gusobanukirwa ntibapfa kwemera gusomwa uko bishakiye. Amakuru atangazwa n’urubuga rwa Buzzle.com, avuga ko gusomana byagiye bigira ubusobanuro uko ibihe byagiye bisimburana, bitewe n’umuco w’igihugu runaka. Ibi ni bimwe mu bisobanuro byo gusomana:
Gusomana ku munwa: Igikorwa cyo gusomana iyo gikozwe neza gishobora gutwika karoli (Calories) nyinshi zashoboraga kuba zatwikwa n’igikorwa cy’imyitozo ngororamubiri ihagije. Ubushakashatasi bwakozwe bwerekana ko iyo abantu bari mu gikorwa cyo gusomana, buri munota batakaza nibura kalori zigera kuri 2 na 3, zikaba zingana n’izo umuntu ashobora gutakaza yirutse metero 500. Iyo abantu basomana ngo hari imisemburo (Hormones) za “Ocytocynes » yinjira mu wo murimo gukorana icyo gikorwa, bikongera ubwizerane no kwiyumvanamo. Ibi ngo ku gihe cya cyera byari byemerewe gukorwa n’abashakanye gusa
.
Ku itama: Ni indamukanyo igaragaza ubwuzu, ubucuti ndetse no kwisanzura ku wo usomye. Uru rubuga ruvuga ko gusomana ku itama mu bihugu by’i Burayi binagaragaza icyubahiro umuntu afitiye undi, hamwe no kwereka umuntu mumaze kumenyana ko umwishimiye.
Ku ijosi: Gusoma umuntu ni ikimenyetso cy’uko umwifuza. Ku kiganza: Bigaragaza icyubahiro uhaye uwo muntu, ashobora kuba ari umuntu ukuruta cyangwa umukunzi wawe ushaka kumugaragariza ko umwubashye. Ariko uko iminsi igenda isimburana ngo bikaba bigenda bikendera, kuko byakorwaga cyane ku ngoma z’Abami bo mu bihugu by’uburengerazuba bw Isi.
Gusomana ku rurimi: Ibi ngo ni ikimenyetso gikomeye cy’ubwizerana hagati y’abantu babiri. Kubera ingaruka zishobora guterwa n’uku gusomana zirimo no kwandura indwara zitandukanye, ubu buryo ngo na bwo bugenda bucika.
Si abantu bose bapfa kwemera ko umuntu abasoma, rimwe na rimwe kubera imyizerere cyangwa se kubera ko bazi icyo bisobanura, kandi bakaba batiyumvamo umuntu ushaka kubibakorera.
yanditswe na : NIYIRORA Christian
Ibitekerezo
ntago mbikunda Kanda hano umusubize
iyo umusomye kuri critoris nokumatako Kanda hano umusubize
hhhhhhh byoshoboka none impanuro muduhaye nugusoma hehe? Kanda hano umusubize
OK OK THANK YOU WE ARE KNOW TO MAKE REACH Kanda hano umusubize
OK OK THAYOU YOU KNOW TO MAKE REACH Kanda hano umusubize
Mwakoze cyane,ariko mukwiye kuja mushirako ama fotos Kanda hano umusubize
Thank you For ur advice Kanda hano umusubize


text:
Igisubizo: Matayo 24:5-8 haduha ibimenyetso by’ingenzi byadufasha kumenya ko imperuka yegereje: “kuko benshi bazaza biyita izina ryanjye bati ‘Ni jye Kristo’, bazayobya benshi. Muzumva iby'intambara n'impuha z'intambara, mwirinde mudahagarika imitima kuko bitazabura kubaho, ariko imperuka izaba itaraza. Ishyanga rizatera irindi shyanga, n'ubwami buzatera ubundi bwami, hazabaho inzara n'ibishyitsi hamwe na hamwe. Ariko ibyo byose bizaba ari itangiriro ryo kuramukwa”. Kwiyongera kw’abaziyita ba Mesiya, intambara zikajije umurego, inzara n’amapfa, ibizazane – ibyo byose ni ibiteguza imperuka. Muri iki cyanditswe ariko dusabwa kwitonda: ntitugomba kwitiranya ibi bintu, kuko ari nk’ibise: imperuka izaba itaragera.
Hari benshi babona buri mutingito w’isi, buri shyamirana mu buyobozi, buri ntambara ishojwe kuri Isirayeli, nk’ibimenyetso simusiga byerekana ko imperuka iri kugenda ijya bugufi. Yego, nubwo ibyo bintu byakwibutsa ko imperuka iri hafi, ntabwo rwose byerekana ko yageze. Intumwa Pawulo atwibutsa ko iminsi ya nyuma izazana n’ukwiyongera kw’inyigisho z’ubuyobe. “Ariko Umwuka avuga yeruye ati “Mu bihe bizaza bamwe bazagwa bave mu byizerwa, bīte ku myuka iyobya n'inyigisho z'abadayimoni” (1 Timoteyo 4:1). Iminsi y’imperuka ivugwa ko izaba ari iy’imibabaro, kubera urwango n’ikibi kizakwira mu bantu, bazinangira imitima ngo batumva ukuri (2 Timoteyo 2:1-9, 2 Abatesalonika 2:3).
Ibindi bimenyetso twavuga ni iyubakwa ry’ingoro yindi y’Imana i Yerusalemu, kwiyongera k’urwango kuri Isirayeli, n’iterambere riganisha ku buyobozi bumwe ku isi. Ikimenyetso nyamukuru ariko ni igihugu cya Isirayeli. Muri 1948, Isirayeli yongeye kwemerwa nk’igihugu kigenga, bwa mbere mu mateka kuba Yerusalemu yasenywa mu mwaka wa 70. Imana yasezeranyije Aburahamu ko urubyari rwe ruzahabwa Kanani nka gakondo y’iteka ryose (Itangiriro 17:8); Ezekiyeli we yahanuye kuzuka kwa Isirayeli mu mubiri no mu Mwuka (Ezekiyeli 37). Kuba Isirayeli ari igihugu kiri mu butaka gakondo bwayo ni ngombwa cyane kugira ngo ubuhanuzi bw’imperuka busohore, kuko imperuka izaba irebana na Isirayeli cyane (Daniyeli 10:14, 11:41, Ibyahishuwe 11:8).
Ibi bimenyetso twavuze haruguru byari bikwiye kutwigisha ubwenge n’ubushishozi ku birebana n’imperuka. Ariko nanone, ntitwari dukwiye gufata buri kintu kibaye nk’ikimenyetso cya nyuma cyari gisagaye cyerekana ko imperuka noneho igiye kuba. Icyo Imana yaduhaye ni ibimenyetso bihagije ngo twitegure, ni aho twari dukwiye kugarukira rero.
Ikibazo: Ibimenyetso bizateguza imperuka ni ibihe?
Igisubizo: Matayo 24:5-8 haduha ibimenyetso by’ingenzi byadufasha kumenya ko imperuka yegereje: “kuko benshi bazaza biyita izina ryanjye bati ‘Ni jye Kristo’, bazayobya benshi. Muzumva iby'intambara n'impuha z'intambara, mwirinde mudahagarika imitima kuko bitazabura kubaho, ariko imperuka izaba itaraza. Ishyanga rizatera irindi shyanga, n'ubwami buzatera ubundi bwami, hazabaho inzara n'ibishyitsi hamwe na hamwe. Ariko ibyo byose bizaba ari itangiriro ryo kuramukwa”. Kwiyongera kw’abaziyita ba Mesiya, intambara zikajije umurego, inzara n’amapfa, ibizazane – ibyo byose ni ibiteguza imperuka. Muri iki cyanditswe ariko dusabwa kwitonda: ntitugomba kwitiranya ibi bintu, kuko ari nk’ibise: imperuka izaba itaragera.